Bildu «bide onetik» doala adierazi du Maixabel Lasak

Aurrerapausotzat dauzka Lohitzune Txarolak esandakoa eta Tolosako Udalak Jauregiren oroitarria konpontzea

Maixabel Lasa Eusko Jaurlaritzako biktimen arreta guneko zuzendariak atzo adierazi zuen ezker abertzaleak eta Bildu koalizioak azken egunetan egindako keinuak «norabide onean emandako aurrerapausoak» iruditzen zaizkiola. Bi keinu hartu ditu kontuan Lasak hori esateko orduan: batetik, Lohitzune Txarolak biktimen omenaldietara joango direla esanez egindako iragarpena eta, bestetik, Tolosako Udalak Juan Mari Jauregi zenaren oroitarria konpontzeko hartutako erabakia.

Gipuzkoako Batzar Nagusietako lehendakari Lohitzune Txarolak herenegun publikoki adierazi zuen Bilduren agendan dagoela ETAren biktimak gogoratzeko egiten diren ekitaldietan parte hartzeko gaia. Gaiari helduko diotela eta omenaldietara joango direla jakinarazi zuen, baina ez zuen zehaztu noiz.

Era berean, Tolosako Udalak adostutakoa ere garrantzitsutzat jo zuen Lasak. Atzo 11 urte bete ziren ETAk Juan Mari Jauregi, Gipuzkoako gobernadore zibila eta Lasaren senarra hil zutenetik. Hura gogoratzeko Tolosan dagoen monolitoak kalteak izan ditu egunotan, eta Bilduk, Tolosako Udalean agintean dagoela, konponketa lanak udalak ordaintzea erabaki du. Lasaren ustez, «orain gutxi arte ezker abertzaleak horrelako erabaki bat hartuko zuela pentsatu ezinezkoa zen, baina egoera eta modu berrietara egokitzen ari da Bildu, eta hori nabarmendu beharreko kontua da».

Aurrerapauso hori jende askok, baita berak ere, denbora luzean espero zuela ere erantsi du Lasak, Radio Euskadin egindako elkarrizketa batean. Baina ezker abertzaleari autokritika egin dezan eskatu dio biktimen arreta guneko zuzendariak, hasitako bideak jarraipena izan dezan.

Lasak gogoratu du Eusko Jaurlaritzak izendatutako Memoriaren Egunerako lanean dabilela. Biktimen eguna azaroaren bata da. Hala ere, aurrerapausoak aurrerapauso, ez du espero ezker abertzaleak ekitaldi horrekin bat egingo duenik, «goizegi» iruditzen baitzaio.


Lesakako Beti Gazte elkarteak urteko batzarra eginen du otsailaren 11n

Larunbatean 19:30ean lehen deialdian eta 20:00etan bigarrenean

Otsailaren 11n, larunbatean 19:30ean lehen deialdian eta 20:00etan bigarrenean eginen da Beti Gazte elkartearen urteko batzar nagusia.

Otsailaren 11n, larunbatean 19:30ean lehen deialdian eta 20:00etan bigarrenean eginen da Beti Gazte elkartearen urteko batzar nagusia.

Joan den urteko akta irakurri eta, bidezkoa bada, onartu ondotik, iazko ekitaldiak eta kontuen balantzea eta aurtengorako prestatu diren ekitaldiak eta aurrekontua aztertuko dira. Kuoten eguneratzeaz, askotariko informazioaz eta zuzendaritza batzordearen berritzeaz aritu ondotik eskari-galderen txanda izanen da. Bukatutakoan, lunch ttiki bat eskainiko da elkartearen egoitzan bertan.


Isabel Urbina hil da, urte gehien zituen herritarra

ZUMAIA // Zarautzen jaioa bazen ere, Isabel Urbina Aramendik Zumaian egin zuen bere bizitzaren zatirik handiena. Zumaian ezkondu zen Juan Jose Zinkunegirekin eta Zumaian eduki zituen bere hiru alabak, Maria Isabel, Arantxa eta Rosa. Isabel 101 urterekin hil zen joan den larunbatean. Bera zen, une horretan, urte gehien zituen herritarra.


Flip-atzen!

Water Bottle Flip. Ez dakizula zer den? Euskaraz esango dizut orduan. Ia erdiraino betetako plastikozko botila bat esku batez tapoitik hartu, airera bota, eta itzuli bat eman ondoren, edozein azaleratan zutik uztea helburu duen moda dela esan daiteke. Erraza dirudi ezta?

Baina, nik ez zaituztet hori egitera bultzatu nahi, baizik eta moda berri honen inguruan zuen burua kontzientziatzea nahi dut. Zer nolako helburua du? Denbora-pasa ona izan daiteke, eta aitzakia ederra otordu batean mahaiaren inguruan gaudenean (lagunekin, familian, taldekideekin…) mugikorra alde batera uzteko. Hala ere, oraindik ere entretenimendurantz jotzen dugu, eta gure ingurukoek diotenari ez diogu jaramonik egiten; eta hori gutxi ez balitz, enbarazu egiten diogu, botilak mahaia behin eta berriz jotzean ateratzen duen hotsa oso desatsegina baita. Botilarekin jolastu nahi dugu, behingoagatik zutik utzi; ingurukoei sekulako abilezia dugula erakutsi.

Trebetasunak trebetasun eta modak moda, bazkalostean botilak alde batera utzi eta gure ingurukoekin elkar komunikatzeko moduak eta egoerak aurkitu behar ditugu. Polita izan daiteke horrelako jolasetan murgiltzea, baina norberak jakin behar du zein den momentu eta leku egokia horretarako.

Izan ere, izenak berak ere hitz jokorako balio du. Flip-atzen! Txundituta geratzen naiz futbol taldeko umeek, eserlekuan daudenean, partidari eta entrenatzaileari jaramonik egiten ez dietenean, eta urez betetako botilekin jolasean hasten direnean. Txundituta, sare sozialetan jende askok edozein modutara (zortzi botila aldi berean jaurtiz, buruz bera jarriz…) eta edozein lekutan, jolas honen helburua betetzea lortzen dutela ikustean. Txundituta haurrak tabernara plastikozko botila hutsen bila etortzen direnean… Ditxosozko modak!

Beraz, eman diezaiogun buelta egoerari, ez botilari noski. Izan dezagun jarrera on bat gertuko jendearekin gaudenean, komunika gaitezen botilak, telefonoak eta entretenimendurako bestelako materialak alde batera utzita. Jakina da modak etorri eta joan egiten direla. Pokemonak ere azaldu ziren, nahiz eta jada alde egin duten askoren mugikorretatik. Ea posible egiten dugun beste zerbait modan jarri baino lehen guk botilak birziklatzea, eta haurrek (eta hain haurrak ez direnek ere) beren buruhausteak ez izatea. Bestela, botilek egiten duten moduan, flip-atzen jarraituko dugu.


Iragana susmopean dago berriz

Olinpiar Jokoetako atletismo proben ia erdietan, badira hogei urte baino gehiago munduko markak ondu ez direla. Horietako batzuk, gainera, dopinaren itzalpean daude. Horregatik, munduko marka guztiak baliogabetzeko eskatu du Erresuma Batuko Atletismo Federazioak. Nazioarteko Federazioa kontra dago.


Ardogintza sustatu, herria berpizteko

'Navaridas 2025: upategiak, kultura, gizartea' proiektua abiatu dute, herriak azken hamarkadan bizi izan duen gainbehera ekonomikoa, demografikoa eta soziala gelditzeko xedez.

Ardogintza tradizionalari duen balioa ematea, sustatzea eta herriko motore ekonomikoa bihurtzea. Hori da Navaridasek bizi duen gainbehera demografikoari, ekonomikoari eta sozialari aurre egiteko gogoan duten asmoa. Ez dute untxia xisteratik atera behar, mahatsaren inguruko kultura aberatsa baitago Navaridasen eta aparteko ardoa egiten baitute bertako upategiek. Hala ere, azken hamar urteetan hainbat upategi itxi egin dituzte, eta beste batzuk marka handiei saltzen diete mahatsa. "Belaunaldi bateko kontua da upategi guztiak ixtea; eskualdeko mahastirik onenez inguratuta dagoen hustutako herri polit bat izango gara orduan".

Hala hitz egin du Leandro Sanchez Zufiaurre Qark enpresako arkeologoak. Sanchez Zufiaurre bera, PPko Navaridasko alkate Miguel Angel Fernandez, herriko mahastizainak eta bizilagunak dira hain zuzen Navaridas 2025: upategiak, kultura, gizartea proiektuaren bultzatzaileak. Ardogintza tradizionala herriko berpizkundearen eragilea bilakatu nahi duen plan horrek epe ertain batean helburu argi bat du: Navaridasko ardoen ezagutza handitzea, eta modu horretan hobetzea familiarteko upeltegi txikien etekin ekonomikoa.

Horretarako, lehenik eta behin, etxekoak konbentzitu beharko dituzte; eta lortu behar dute mahastizainek garrantzia ematea ardoa egiteko inbertitzen duten denborari, eta mahastiari buruz duten ezagutzari. "Ardo aparta dute, oso zaila da horren bikaina den ardoa lortzea, baina gehienek ez dute baloratzen, prezio irrigarrietan saltzen dute. Navaridasen egiten duten ardoa esklusiboa da, luxuzkoa, eta ezin dira bi euro ordaindu ardo honetako botila baten truke, nahiz eta urteko ardoa izan".

Ez du hitz egiteagatik hitz egiten Sanchez arkeologoak. Izan ere, herriko egoeraren diagnostikoa egin dute 2018an, Eusko Jaurlaritzaren eta Vital Fundazioaren diru-laguntzei esker, eta horren barruan herriko ardoen dastaketa profesionalak egin dituzte. "Susmoa genuen kalitate handiko ardo ospetsuen mailan zeudela Nabaridaskoak; eta profesional independenteek eginiko dastatzeekin berretsi dugu apartekoak direla, denek kalifikazio bikaina lortu baitute".

Ezagutza falta

Alta, diagnostikoak erakutsi duen bezala, Navaridasko ardoa ez da kanpoan ezagutzen, eta jendeak ez ditu estimatzen artisau-eran egindako produktu horren ezaugarriak. "Ahulezi handiak ditugu, batik bat ezagutza falta, irudia… Esate baterako, upategi bat berak ere ez du presentzia interneten edo sare sozialetan".

Proiektuaren bultzatzaileak sinetsita daude ardoak hobeto saltzeko aukera izanez gero, ardogintzaren etorkizuna bermaturik egongo litzatekeela herrian. "Mahastizainek etekin ekonomiko handiagoa izateko itxaropena izango balute, ixten ari diren upategiak mantenduko lirateke, eta mahatsa saltzen dutenek ez lukete salduko. Izan ere lehen kasua izan dugu, itxi behar zuen upategi batek erabaki du jarraitzea; alabak upategia hartzea erabaki du, aukera bat zabaldu delako".

Gainera, alkateak azaldu duen moduan, motore ekonomiko indartsu bat izanik, populazioa finkatu, herria dinamizatu eta zerbitzu gehiago izateko aukera izango luke Navaridasek. "Upategiak desagertzen baldin badira, upategi handiek erosiko dituzte lurrak, eta herria desagertuko da. Eragile ekonomikoa behar dugu ekonomia zirkularra bultzatzeko".

Sodupe Jauregian, ardotegia

Hartara, aurten, upategiei beren produktua saltzen laguntzeko ekinbidea abiatuko dute, Navaridasko ardoak marka sortu, eta marketin eta komunikazio plan bat garatzen hasiko dira. "Helburua da nekazariei erakustea komunikazioan eta sustapenean egiten den inbertsioa errentagarria dela, prezio hobeagoan saldu dezaketela ardoa, ezagutzera ematen baldin badute".

Irakurri erreportaje osoa ALEA aldizkariaren 178. zenbakian. Etxean jasotzeko, harpidetu hemen.


Kontzertua bihar Milagrosan, Kantuz Egunean

Bihar Kantuz Eguna da eta Kantuz Abesbatzak kontzertua emango du Milagrosan, arratsaldeko 19:30etan. 15 urte beteko ditu abesbatzak eta hori ospatzeko emango dute kontzertua. Estilo askotako kantak izango dira, sakroa eta folklorea barne.


Ez du aurrera egin PPren mozioak

Ez du aurrera egin PPk Isaias Carrascoren atentatua gaitzetsi eta Udala terrorismoaren aurkako "edozein" ekimenen buru izateko eskatuz aurkeztu duen mozioak. Hain zuzen, 7 boto izan ditu alde mozioak (PP-ko bat, EAJ-PNV-ko hiru, EB-Zutik Koalizioaren bi eta EA-ko bat), ANVko 7 kontra eta Aralar abstenitu egin da. Itziar Lamarainen mozioak ez du aurrera egin alkateak kalitatezko botoa erabili du-eta. Azpimarragarria da PSE-EEko lau zinegotziak ez direla osoko bilkurara joan ezta EAJko Luis Mari Apraitz eta Ezker Batua-Zutik koalizioko Joseba Ugalde zinegotziak ere ez direla bertan izan. Gauzak horrela ez da onartu mozioa.

Hiru puntu eduki ditu PPko zinegotzi Itziar Lamarainek aurkeztutako mozioak:

1. Udalak erabat gaitzets dezala ETAren terrorismoa.

2. ETAk gizartea jazartzeko eta mehatxatzeko erabiltzen dituen metodoak arbuiatzea.

3. Era berean, Udala terrorismoak mehatxatutako guztienganako elkartasun irmoa agertzea eta konpromisoa har dezala terrorismoari zilegitasuna kentzeko edozein ekimenen buruzagitza.

Hain justu, hirugarren puntu horretan Aralar, Ezker Batua-Zutik eta Eusko Alkartasunak ñabardura egin gura izan dute "edozein ekimen" hitz horien inguruan. Hiruek esan dute txeke zuririk ez dutela emango. Azkenean, bozketaren orduan, esan moduan EA eta EB-Zutik-ek mozioaren alde egin dute, EAJ eta PPrekin batera. PSE-EEko zinegotzirik ez da egon, jakinarazi dutenez, "duintasunagatik". Hala adierazi dute hedabideetara igorritako ohar baten bitartez.

Jende asko egon da aretoan eta ordezkari politikoak eserlekuetan jarri bezain laster minutu bateko isilunea eskatu du Lamarainek eta halaxe onartu da aho batez. Segidan, azaldutako mozioa aurkeztu du PPko zinegotziak eta udalbatzak aho batez ere onartu du mozioa aztertzea, lehenengo aztertu edo ez erabaki behar zen-eta. Ordezkari politikoek euren jarrerak normaltasunez agertu dituzte baina ika-mika politikoa bukaeran etorri da PPko ordezkaria eta EAE-ANVko Yolanda Perez de Arenatza zinegotziaren artean.

Jende asko egon da atentatu ondorengo lehen Osoko Bilkura jarraitzen, aretoa beteta. Oihuak ere entzun dira hainbatetan, baina Ino Galparsoro alkateak eskatu die isiltzeko.


"Zu zara Protagonista" Komiki Tailerra

Durangoko Udal Bibliotekako "ZU ZARA PROTAGONISTA!!!" komiki tailerraren azken saioa asteazken honetan izan da.

Urtarrilean hasi eta martxora bitartean, Anartz Aranguenaren gidaritzapean, 8-12 urte bitarteko gaztetxoek Durangoko Udal Bibliotekan aukera ezin hobea izan dute komikiaren bidez beraien abenturak paperera eramateko.

2 orduko 6 klasetan zehar komikiaren historia, komiki motak eta familiak, elementuak, garapena, protagonistak eta pertsonaiak nola sortu eta beste hainbeste tresna eskuratzeko aukera izan dute.

Dagokigun tailer honetan, gaztetxoetako bakoitzak norbera "komikiratu" egiteko aukera izan du, hau da, bere istorioaren protagonista sortu du. Ezaugarri batzuk zehaztu (trebezia, ezaugarri fisikoak, gogoetak...) eta pertsonaia sortzetik komikia borobiltzerarte dauden pausu guztia ikasi dituzte, hau da: pertsonaia eta bere ingurukoak zehaztu eta marraztu, gidoia osotu, story-board delakoa prestatu, komikiaren zirriborro bat egin eta azkenean argitaratzeko prest dagoen komiki bat landu.

Guztira, adin ezberdinetako 12 gaztetxok osotu dute lan taldea, 8 mutil eta 4 neska, eta bakoitzak 2 eta 6 orrialde bitarteko komiki bat landu du, hasiera bertatik amaierararte. Honetaz gain, taldean egindako komiki labur bat ere egin dute, bakoitzak bineta bakar bat gehitzen jorratu den istorio bat.

Lan guztiak liburuxka formatu batean batuko dira, beraiek landu duten komiki multzoa eskura izan dezaten.


Suhiltzaile gehiago behar direla aldarrikatzen ari dira Donostian

Gipuzkoako parkeetan lau suhiltzaile daude txandako eta kopuru hori gutxi dela salatzeko elkarretaratzea egiten ari dira suhiltzaileak Gipuzkoako Foru Aldundiaren egoitza parean, Donostian. Aurreko larunbatean Legazpiko Korosti parkea itxita geratu zen eta arratsaldeko txandako suhiltzaileak beste parke batzuetan kokatu zituzten. Hori izan da, besteak beste, protestaren pizgarria.


Donibane Lohizuneko Grand Hoteleko mubleak enkantean salduko dituzte

Donibane Lohizuneko hondartzan kokatzen den bost izarreko hotela saldu dute eta mubleak enkantean salgai emanen dituzte larunbat honetan

Joan den martxoaren 10ean, Hotelaren gaineko partean sute bat izan zen. Sute horren ondorioz, emazte bat hil eta gaineko parte guzia kaltetu zen.

Hotela saldu dutenez, hoteleko mubleak salgai emanen dituzte larunbatean goizeko 10:00etatik 14:30ak arte. Baina jada gaur goizean materialak ikustera joateko aukera izanen da, goizeko 10:00etatik eguerdiak arte eta 14:00etatik 19:00ak arte. Ostiralean ere ordu berean idekiko dute.

Eraikina erosi duenak, nahiz eta gauza batzuk mantendu nahi izan, Sud Ouest-ek jakinarazi du muble gehienak salduko dituela.


Richard Gerek Zinemaldiari amaiera jarriko dio 'Invisibles' filmarekin

Zinemaldiaren 64. edizioaren amaiera ekitaldia gaur izango da. Donostiak Xarma handiko izarrei agur esango die Richard Gere aktorearen agerpenarekin.

Donostiako Zinemaldiaren 64. edizioa bukatzear dago. Bederatzi egunotan zinema eta Xarma handiko izarrak nagusi izan ostean, gaur ezagutuko dugu film onenaren Urrezko Maskorra zeinek irabazi duen.

Aktore zerrenda ikaragarria izan dugu aurten Donostian, besteak beste, Monica Belluci, Hugh Grant eta Ewan McGregor. Horiei gehitu behar zaie gainera Sigourney Weaver eta Ethan Hawke 2016ko Donostia sariak.

Zinemaldiaren 64. edizioari amaiera borobila jartzeko, Richard Gere aktorea Time Out of Mind filmaren emanaldi berezia aurkeztera etorriko da, Oren Moverman zuzendariarekin batera. Time Out of Mind filmean, etxerik gabeko pertsona bat hezurmamitzen du Gerek, eta norbait ikusezin nola bihurtu daitekeen kontatzen du.

Bestalde, Makoto Shinkaik Kimi No Na Wa (Your Name) aurkeztuko du gaur lehiaketatik kanpo.

Japoniarra animazio zuzendari onenetarikoa da. Zinemaldiak filmaren Europako estreinaldia hartuko du eta urtarrilean Espainiako zinemetan izango da.

Lehiaketatik kanpo ere, Jérôme Salle zuzendariaren L’Odyssée (The Odyssey) filma ikusgai izango da gaur. Jaques Cousteau esploratzaile ospetsuak eta haren semeak, Philippek, harreman hotza dute. Biak batera, beren abentura handienean itsasoratuko dira. Calypso itsasontzian, elkar aurkituko dute biek, tragediak jo aurretik.


Orioko Herri Ikastolak Herri Lasterketa berreskuratu du

Orioko Herri Ikastolak Herri Lasterketa berreskuratu du, eta hilak 23rako antolatu ekimena. Duela urte batzuk arte herrian egin ohi zen halako lasterketa herrian, baina aurten, lehenengo aldiz ikastolak antolatu du: «Duela urte batzuk Orion herri lasterketan parte hartzeko aukera zegoen; orain, ikusi dugu aukera polita izan daitekela ohitura hori berreskuratzeko», adierazi du Iñaki Beraza Orioko Herri Ikastolako zuzendariak.

Hilak 23an, 11:00etan irtengo dira korrikalariak ikastola aurretik, eta horiek bi ibilbide izango dituzte aukeran; izan ere, antolatzaileek adierazi dute lasterketa «ahal duten herritar gehienera iritsi» nahi dutela. Horregatik, ibilbide motza eta ibilbide luzea prestatu dute; ibilbide motza zazpi kilometrotakoa izango da, eta korrikalari horiek zirkuituari itzuli bakarra eman beharko diote. Beste ibilbidea, oinarrian berdina izango da, baina zirkuitua bi aldiz egin beharko dute; hau da, hamalau kilometro izango ditu honek.

Ikastolako zuzendariaren ustez, ibilbidea «polita» da, ia une oro Oria ibaiaren ondotik doalako, eta erabat laua delako: parte hartzaileak herri ikastolatik irtengo dira, eta handik hondartzara joango dira; berriro herrigunera itzuliko dira, eta moilatik zehar, Anibarko Portua auzoraino iritsiko dira. Bertan amaituko da ibilbide motza egin behar dutenentzat lasterketa.

Herri Lasterketan hamasei urtetik gorakoek parte hartu ahal izango dute, eta dagoeneko eman daiteke izena; momentuz, Internetez bakarrik iskribitu daiteke, www.herrikrossa.com edota www.oriokoikastola.net helbideetan. Hala, hamalau kilometrotako ibilbidea egin behar duenak hamar euro ordaindu beharko du, eta zazpi kilometrotakoa egin behar duenak, berriz, zortzi euro.

Berazak adierazi du ahal duten parte hartzaile kopuru gehiena internetez lortzen saiatuko direla; hala ere, hurrengo astean amaituko da Internetez izena emateko epea, baina egunean bertan jarriko dute iskribatzeko postua.

«Lasterketan 150 parte hartzaile inguruk parte hartzea espero dugu, baina hori ez da ekimenaren helburu nagusia», nabarmendu du zuzendariak. Aurten, berandu hasi direla antolatzen esan du Berazak, baina aurrera begira ere Herri Lasterketa prestatzen jarraitzeko asmoa dutela adierazi du.

Orioko Herri Ikastolako oinarrizko eremua hezkuntza bada ere, kultura eta kirol esparruak ere bultzatzeko asmoa duela jakinarazi du Berazak, horregatik eskaintzak zabaltzen jarraitzen du ikastolak; izan ere, ekimen honekin batera, beste hainbat kirol saio ere antolatu ohi ditu urtean zehar; hala nola, 3×3 saskibaloi partidak, mendi lasterketa edota triatloia.


Jenny Holzerrek hiru lan eman dizkio Guggenheimi

Bilboko Guggenheim museoaren XX. urteurrena den honetan, Jenny Holzer artista estatubatuarrak hiru lan eman dizkio erakundeari, bilduma propiorako: Biziraupena saila: utziozu eskuari noraezean ibiltzen… (1989), Bizitzen saila: inoren hatsa ikustea harrigarri gerta liteke… (1989) eta Arno bikotea (2010). AEBetako artista kontzeptualik ezagunenetakoa da Holzer, eta hitza darabil arte adierazpenerako tresna gisa. Lengoaia soil eta zuzenean idatzitako aforismoak, kaletik hartutako esaldiak, gerra, politika, heriotza edo indarkeriarekin lotura dutenak.


Finalera sailkatu eta zortzigarren, Mollerrusan

Iker Lujanbio Mollerrusako autokrosean izan da asteburuan, Lleidan. Larunbateko entrenamenduan 11garren denbora onena egin zuen, 34en artean. Lehenengo sailkatze mangan 3garren bukatu zuen eta bigarrengoan 4garren. Finalerako sailkatu zen eta azken lasterketaren ostean, 8garren bukatu zuen.


Kafe katilua eskuetan, Euskal Bidea izan dute hizpide Ordizian

Leporaino bete zen atzo Ordiziako Barrena kultur etxeko areto nagusia. EH Bilduk Euskal Bidea proposamenaren aurkezpena egin zuen, 100 mila kafe egitasmoaren baitan. Ikerne Badiola eta Joxean Agirre izan ziren bertan, proposamen berriaren gaineko xehetasunak eman eta herritarren galderak erantzun zitzuten. Goierriko hainbat txokotatik gerturatuta, 100 lagun inguru bildu ziren bertan.

EH Bilduko kideek Euskal Bidea ez dela “soilik abertzaleen mesederako —nabarmendu zuten—, guztien onerako baizik”. “Demokrazia eraikitzea jendarte osoarentzat da onuragarri”, zioen Joxean Agirrek. Demokraziaren eta inposizioaren arteko “talka” gainditzeko beharraz aritu zen Badiola. Euskal Herriaren etorkizuna eraikitzeko gakoa erabakitzeko eskubidea dela aldarrikatu zuten: “Euskal herritarrok gure buruaren jabe egiteko lanabesa da, lanabes demokratikoa”.


Etorkinen %16,3 baino ez da joaten sare kontzertatura

> Sare publikora, aldiz, %83,7 joaten dira. Publikotik baliabide gehiago eskatu dituzte, aniztasuna aintzat hartuko duten egitasmoak garatzeko.

> Kontzertatuek diru laguntza publikoak jasotzen dituzte.

Zer da etorkina izatea? Bigarren belaunaldiko haurrak etorkinak dira? Adoptatutakoak? Nazionalitatea ez dutenak?

Ez da kontzeptu defini erraza. Eta, beraz, ñabardura bezainbeste ertz dauzka. Nolanahi ere, atzerritik migratu dutenen datua kaleratu ditu Nafarroako Eskola Kontseiluak, argazki orokorra marraztu nahian: etorkinen %83,7 eskola publikoetan daude; %16,3, berriz, kontzertatuetan.

Gaiak garrantzia daukala uste du Kontseiluak, izan ere, sare publikora joaten diren migratzaileak eskola "gutxi batzuetan" biltzen dira; alegia, ghettoak sortzen ari dira.

Horren aurrean, baliabideak eskatu dituzte hainbat eskolek.

Bestalde, bada beste hari mutur bat: diru publikoz finantzatzen dira, hein batean, eskola kontzertatuak, eta, neurri oso txiki batean erantzuten diote migratu dutenen beharrei.

Nafarroan jaiotako haurren datuei so, erdia sare publikoan dago, eta beste erdia kontzertatuan edo pribatuan. Migratu dutenekin alderatuta, oso bestelakoa da portzentaia.

Baremoa aldatuko balitz?

Une honetan, etxetik gertu dauden zentroetara joaten dira sistema publikoan izena eman duten umeak, eta kontuan izaten da, besteak beste, ea anai-arreben bat daukaten apuntatutako zentroan.

Datorren urteari begira, baremoa aldatzea aztertzen ari da Nafarroako Gobernua, migratzaileak zentro gutxi batzuetan egotea ekiditeko; beti ere, gertutasunaren faktorea lehenetsiko lukete, dena dela. Ez da neurri soila. Izan ere, gatazkatsua da gaia. Orain, bidea egiten duen aztertzea falta da.


«Xixilik barruan sorrarazten didana idatzi gura izan dut»

Leire Lekuonak (Getxo, 1976) lehen liburua argitaratu du: Xixili. Hegatsa galdu nuenekoa. Ilustrazioak bere lagun Vivieronperdicesek egin dizkio.

Zer kontatzen du Xixili. Hegatsa galdu nuenekoa liburuak?

Liburuak Xixiliren istorio asmatua kontatzen du. Ipuin bat da, 50 orrialdekoa. Liburu arina da, erraz irakurtzekoa, baina mamitsua ere bada aldi berean. Nire ustez, espazio laburrean gauza asko kontatzen dituen ipuina da. Esan behar dut, gainera, ez dudala umeentzat idatzi, gazte eta nagusientzat baizik, umeek ez dute ondo ulertuko eta. Bermeokoek ondo ezagutzen dute nor den Xixili, herriko bertako lamia baita. Bada, istorio asmatu honetan, Xixilik hegatsa galdu zueneko pasartea kontatzen da, gizakien munduan bizi izan zenekoa. Eta, noski, istorioan falta ezin daitekeen gauza bat gertatzen da: lamia herriko arrantzale gazte bategaz maitemintzen dela. Esan daiteke amodiozko kantu bat dela liburua. Gehienetan, gure mitologian eta herri ipuinetan aurkitzen ditugun ipuinetan, lamien eta gizonen arteko harremanak kontatzen dira, eta hori oinarri hartuta, bestelako mundu bat sortu dut, nahikoa pertsonala. Liburua ez da denbora zehatz batean kokatzen, baina Bermeon oso ezaguna izan zen gertaera bat kontatzen du. Era berean, mitologiako beste pertsonaia bat ere bada kapitulu batean… Horrek denak ipuina berezia izatea egin duela uste dut. Esango dut, baita, amaiera klasikorik ez duela.

Xixili Bermeon oso ezaguna den lamia da. Herritik kanpora ezaguna da?

Egia esan, ez dakit. Baina susmoa dut ez dela hain ezaguna, eta oraingoz, behintzat, Bermeo aldean besterik ez dela ezagutzen. Azken urte hauetan, agian, ezagunagoa egin den pertsonaia da. Nire lagunek, adibidez, nire eskutik izan dute haren berri; beraz, esan dezaket Algorta partean ere jada ezaguna egin dela.

Fikziozko istorioa dakarzu. Hala eta guztiz ere, horren inguruan kondairak ere badaude. Horietan girotu zara liburua idazterakoan?

Bai eta ez. Aspalditik daukat Xixiliren berri, baina ez dago informazio askorik liburuetan. Bai, ordea, Interneten, eta ahal izan dudan gehiena irakurri izan dut berari buruz. Beraz, alde horretatik baietz erantzungo nuke. Dena den, nire mundura ere eraman nahi izan dut istorioa, niri Xixiliren pertsonaiak barruan sorrarazten didana idatzi, kutsu pertsonala emanez. Hari nagusitzat amodiozko istorioa hartuta, nire kaxa ibili naiz ipuina idazten, hemendik eta handik deigarriak egiten zitzaizkidan elementuak hartuta, nire barnean borobilduak ikusten nituen arte. Adibidez, badago pertsonaia mitologiko bat, munstro bat; uste dut kristau mitologiatik datorren pertsonaia dela. Hala, batean, Xixiliri buruz pentsatzen nenbilen artean, aspalditik gordeta neukan aldizkari bateko testu bat aurkitu nuen etxean, eta pertsonaia horren irudia eta azalpentxo txiki bat zeuden. Aldizkariko testu hori 18 urte inguru nituenean gorde nuen, agian zerbaitetarako baliagarria izango zitzaidalakoan, eta bai balio ere! Txundituta begiratu nion irudi horri, behar nuen pertsonaia ikusi nuelako une hartan, ur azpiko munstro izugarria baita. Gauza benetan bitxiak gertatu zaizkit Xixiliren istorioa idazterakoan.

Uste duzu zure liburuari esker Bermeoren kondaira zabaldu daitekeela?

Ez dakit hainbesterako arrakasta izango duen. Nahiago nuke! Nik errespetu handia diot Xixiliri, aspalditik asko maite dudan pertsonaia da, eta errespetu berberagaz idatzi dut liburua. Eta espero dut jendeak irakurtzerakoan ere gozatzea nik idazterakoan gozatu dudan bezala.

Zelan erabaki zenuen Xixiliri buruz idaztea?

Esan dudan moduan, aspalditik neukan Xixiliren berri. Getxoztarra naizen arren, nire erroak Bermeon ditut. Nire aita bermeotarra da, eta amaren aldetik ere bada zerbait. Ez dakit noiz izan nuen lehenengo aldiz Xixiliren berri, agian noizbait aitari entzunda, agian nonbaiten irakurrita… Baina gogoan dut pertsonaia barru-barruraino sartu zitzaidala. Sasoi horretan ez nengoen nire onenean, bolada txarra pasatu nuen. Hala, lagun bohemio batek esan zidan mendira joateko eta oihu egiteko. Antza denez, ez nion aurpegi onik jarri, eta orduan esan zidan: «Zure bizimodua gustukoa ez baduzu, aldatu ezazu. Asmatu izen bat, eta ikusiko duzu zelan izen berri horrek bizitza berri bat ere badakartzun». Eta hori bai, gustukoagoa izan nuen, eta kasu egin nion. Ez nuen izena aldatu, noski, baina nire barnean zerbait aldatu egin zen, gauzak aldatuz joan ziren. Sasoi hartan urpekaritza egiten hasi nintzen, eta hor egin nuen topo Xixiliren ur azpiko erreinu magikoagaz. Izugarria izan zen arraintxoekin, olagarroekin eta marrazoekin igeri egitea. Baina, horrez gain, beti izan dut idazteko grina, txikitatik. Idazteko beste proiektu batzuk ere baditut, baina gurago nuen honelako ipuin bategaz hasi. Hala, Gaztelugatxera bakarrik eta euria egiten ari zela igo nintzen egun batean pentsatu nuen: zergatik ez Xixiliri buruzko zerbait egin? Itsasoa zakar zegoen, eta ur azpiko erreinu bitxi horretan pentsatzen hasi nintzen. Horri tiraka bururatu zitzaidan Xixili ur azpitik atera eta gizakien mundura ekar nezakeela. Hortik dator azpititulua, Hegatsa galdu nuenekoa.

Zenbat denbora behar izan duzu idazteko?

Denbora nahikoa behar izan dut istorioa ondo kokatzeko, datuak ondo zehazteko… Gutxika-gutxika ehuntzen ditut nik hariak. Gero, idazterakoan ere nire denbora behar dut. Uda garaian idatzi nuen ipuina.

Istorioa zarratuta utzi duzu edo jarraipena izan dezake?

Ez diot bigarren parte bat ikusten, baina euskal pertsonaia mitologiko bategaz antzeko zerbait egitea pentsatuta dut. Eta ahal izanez gero, hirugarren bategaz ere bai. Ezin dut askorik esan horri buruz, ikusi beharko da zelako harrera daukan Xixilirenak. Halaber, eleberri historiko-fantastiko bat idaztea ere badut buruan. Baina hori, agian, epe luzera begira izango da. VIII. mendan hasi eta XX. mendeko 70eko hamarkadara doan denbora tartean kokatu nahi dut, eta hori besterik ezin dut esan. Horrez gain, Bermeogaz zerikusia duen beste gauzatxo bat ere badaukat buruan, baina ez dakit denetarako astirik izango dudan.

Bermeogaz daukazun loturak eraman zaitu liburua Bermeon girotzera?

Bai, Bermeogaz lotura daukat, egia da. Gainera, nire etxean beti goraipatu izan da Bermeo eta bermeotarren izaera. Niretzat herri berezia da, jende jatorra dagoelako, alaiak direlako, ez dute beldurrik eta aurreiritzirik gabe jokatzen dutelako normalean. Nik, behintzat, horrela ikusten ditut bermeotarrak.


Trumpek lehen aldiz esku hartu du Sirian, 'marine'-ak Raqqara bidalita

Pentagonoak, atzerri politika indartu, eta guztira ia 500 soldadu bildu ditu Sirian. Turkiak salatu du Washington kurduak armatzen ari dela

Donald Trump AEBetako presidenteak 400 bat marine bidali ditu Siriako Raqqa ingurura. Presidente denetik lehen aldia da armada hara bidaltzen duela; marine-ak eta Ranger talde bat arduratuko dira erasoaz. Siriako gerran parte hartzen ari diren indarrek apurka bidea ireki dute Raqqa aldera, eta AEBek ere kokapen estrategikoa hartzeko premia zeukaten.

Azken asteetan Trumpek Siriako gatazkan zer-nolako jarrera izango zuen zalantza egon da, eta, azkenean, AEBek guda horretan duten parte hartzea indartzearen aldeko apustua egin du, nazioarteko koalizioaren buru izaten jarraitzeko. AEBek areagotu egin dute parte hartzea Siriako gerran; izan ere, orain arte armak eta lurreko soldaduak bidali izan dituzte; orain, ordea, guztira 500 lagun arituko dira Raqqa «askatzeko» lanean. Helburua Raqqa hiritik Estatu Islamikoa botatzea dela esan du John K. Dorrian armadako bozeramaileak. Raqqaz gain, Manbijera ere hurbildu dira AEBetako tropak, Ranger talde bat bidalita. Irakeko mugan dagoen eremua izanda, estrategikoa da gerran aurrera egiteko.

AEBek Ekialde Hurbilean egindako azken erasoaldia Irakeko Mosul hirikoa izan da, baina han armak eskaini zituzten borrokarako. Erasoaldi honetan, berriz, armak emateaz gain, bertako taldeak ere entrenatuko dituzte, eta lurreko erasoetan ere hartuko du parte AEBetako armadak. Joseph Votel AEBetako Ekialde Hurbileko operazioen arduradunak senatuan azaldu duenez, Raqqarako bidean soldaduak «ahuldu ez daitezen» nahi dute. Horretarako, SDF Siriako Indar Armatuak eta YPG Herriaren Babes Unitatea talde kurduarekin arituko dira lanean.

Hain zuzen ere, Turkiak ohar egin die AEBei, eta salatu du Washington «terroristak armatzen» ari dela, YPG PKK Kurdistango Langileen Alderdiarekin lotzen baitu. Ankara beldur da kurduek Siria iparraldea eta Turkiarekin duen muga kontrolatuko ote duten. Izan ere, Recep Tayyip Erdogan Turkiako presidentearentzat estrategikoa da eremu hori: 5.000 metro koadroko «gune seguru» bat eraiki nahi du han. Muga «zaintze aldera», milizia kurduak atera nahi ditu eremutik.

Turkia, Errusia, Baxar al-Assaden gobernuaren armada eta milizia kurduak ere inguratu dira Raqqa aldera, Estatu Islamikoaren aurkako erasoa prestatzeko. Gaur bertan bilduko dira Erdogan eta Vladimir Putin Errusiako presidentea Siriako gerraren inguruan hitz egiteko. Hain zuzen ere, bi herrialdeek indar handia egin zuten azken bake negoziazioen bitartean su etena egon zedin.

Hildakoak eraso batean

Datozen bake negoziazioak martxoaren 14an eta 15ean egingo dira, Astanan (Kazakhstan), baina, bitartean, erasoaldiek jarraitzen dute Sirian. Raqqa alboko Matab herrian 23 lagun hil dira, gutxienez, bonbardaketa baten ondorioz; denak zibilak. Giza Eskubideen Siriako Behatokiak salatu du AEBek gidatutako nazioarteko koalizioak egin duela eraso.


Txori Txikiren dantza saioa izango da gaur, osteguna, Odietan

Gaur, osteguna, dantza emanaldia izango da ZumaianTxori Txiki Musika eta Dantza Eskolak antolatuta. 18:30ean emango zaio hasiera kofradian eta jarraian dantza saioa egingo da Odieta frontoian (eguraldi txarra eginez gero Maria eta Josen).

Bertan, eskolako ikasle guztiek hartuko dute parte, gaztetxoenetatik helduetaraino, eta Euskal Herriko probintzia desberdinetako dantzak egingo dituzte. Aurtengo honetan dantzari profesionalak ere izango dira, Alain Maya Zumaiako Musika eta Dantza Eskolako irakaslea eta Jon Maya. “Ohore bat izango da gonbidatu gisa Jon Maya izatea”. Alain eta Jon Maya Kukai dantza konpainiako partaide eta fundatzaileak dira.


Hango eta hemengo kultur ekitaldiak, apirila hasteko

Hernaniko Musika Bandak emango dio hasiera apirileko kultur agendari; larunbatean bertan, jazz kontzertu berezia emango du, debalde, 19:00etan hasita, Atsegindegin. Ez da nolanahiko kontzertua izango, gainera. Izan ere, Miguel Blanco musikari katalana ariko da Banda zuzentzen, eta jazz munduko puntako 6 musikari gonbidatu dituzte, kontzertura: Iñigo Lopez abeslaria, Leire Berasaluze abeslaria, Hilario Rodeiro bateria-jolea, Erik Niemietz piano-jolea, Luisa Brito kontrabaxu-jolea eta Jorge Gonzalez gitarra-jolea.

Baina ez da asteburuko ekitaldi bakarra izango: larunbata eta igandean, Extremadurako jaki, kantu eta dantzak ikasteko aukera izango da, Biterin eta Atsegindegin, 25garrenez egingo diren jardunaldietan.

Igandean, berriz, Txistulari Bandak kontzertu berezia emango du Plaza Berrin, tronpeta jole eta abeslaria, lagun.

Dantzari Festa, Korrika eta beste hainbat zita

Astelehenetik aurrera, berriz, Dantzari Festari emango zaio hasiera, euskal jantzien inguruko erakusketa eta hitzaldiarekin, eta dantzari jaialdiarekin.

Era berean, Korrika asteartean iritsiko da Hernanira.

Eta hurrengo egunetan, gehiago izango da: hitzaldiak, kontzertuak, literaturaz gozatzeko zitak, beste kulturak ezagutzeko ekitaldiak...

Apirileko agenda

1 Jazz kontzertua: Hernaniko Musika Banda eta White Noise. Atsegindegin, 19:00etan.

2 Txistulari Bandaren kontzertua, bi tronpeta-jole eta abeslariarekin, 13:00etan Plaza Berrin.

EXTREMADURAREN INGURUKO XXV.JARDUNALDIAK

1 Inés de Suárezi buruzko hitzaldia, 19:30etan Biterin.

2 Extremadurako jaki eta informazio azoka, 10:00etan hasita, eta Virgen de Guadalupeko koru eta dantzak, Atsegindegin.

XXII. DANTZARI FESTA

3-7 Euskal jantzien erakusketa, Biterin.

6 Hitzaldia: Baserritarren janzkerak, 19:00etan Biterin.

8 Ttarlako dantzari txikiak, 11:30etan Kaxkoan; Euskal Herriko dantzari txikien irteera 17:00etan; eta Erromeria Plaza Berrin 19:00etan.

9 Euskal Herriko dantzariak kalean, 10:45etan hasita. Ekitaldia 13:15etan Plazan. Bukatzeko, bazkaria, omenaldia eta erromeria.

3 Zilegi Eskola: ardo dastaketa, 18:15etan AEK euskaltegian.

4 Korrika ofizialari ongi-etorria, 11:00ak aldera.

5 Hitzaldia: Errugbiaren baloreak enpresan aplikatuak, 14:30etan Biterin.

5 Literatur solasaldia: Ana Jakaren, Ez zen diruagatik, 19:30etan liburutegian.

6 Dantza eta dibertsitate funzionalari buruzko bideo-dantzen proiekzioa eta solasaldia: Wolf / Catch me / Who, me?. Biterin, 19:00etan.

8 Eliz musika kontzertua: Kantuz eta ‘Hernani’ Musika Eskolako Dakapo abesbatza. Milagrosan, 20:00etan.

8 Bigarren Eskuko Azoka, 10:30etatik 13:30etara Urbieta kalean.

8 Kalez Kale Kantari, 12:30etan Plaza Berritik abiatuta.

15 Marokoar gutiziak eta kontzertua, Atawafok elkartearen eskutik, 12:00etan Atsegindegin.

25 Literatur solasaldia: Natalia Ginzburgen Las pequeñas virtudes, 19:30etan liburutegian.

26 Ipuin kontaketa, Oihana Etxegibelekin Biterin; 17:30etan 3-4 urtekoentzat; 18:00etan, 5-7 urtekoentzat.

26 Hitzaldia: Euskara berantiarraren teoria: egia ala gezurra? Dobera Euskara Elkarteak antolatuta. Hizlaria: Luis Mari Zaldua. Moderatzailea: Eñaut Agirre. Biterin, 19:00etan.

29 Haur antzerkia: Titirikontu kontari, Gorakada konpainiaren eskutik, 3 urtetik gorakoentzat, 12:00etan Biterin. Sarrerak salgai, apirilaren 20tik aurrera.

ERAKUSKETAK

Apirilaren 9ra arte Ijitoen bizierak. Lungo Drum. Goiz eta arratsaldez, Biterin.

Apirilaren 10etik 29ra Txo! taldearen pintura erakusketa, Biterin.


Bilboko autobusean lekua dagoela jakinarazi du Sare-k

Mugi daitezen harriak leloarekin Bilbon eta Baionan bihar egingo diren manifestazioetara joateko deialdia luzatu du Hondarribiko Sare taldeak. Bidasoko herritarrei Baionara joateko eskaera egin zaie, baina Bilbora joan nahi dutenek aukera izango dute autobusuean egiteko. Sarek jakinarazi du oraindik badagoela lekua autobusean.

Manifestazioak 17:00etan hasiko dira eta Hondarribiko autobusa bi ordu lehenago abiatuko da Miramarretik, 15:00etan. Izena eman nahi duenak 639 50 47 27 whatsapp zenbakira idatzi dezake, edo Muara elkartera joan.


Korrika 18 Aiaraldean

Atzo Korrikak Aiaraldea igaro zuen eta jende askok parte hartu zuen nahiz eta ordu erosoenak ez izan horretarako.

Argazkiak: Ixone Collado


Prozesua gaizki, Diada ahul

Diada azken urteetan prozesuak duen sostenguaren neurgailua bihurtu da, kaleetan bildutako pertsonen batuketa aritmetikoa prozesuaren gainbeheraren adierazgarri jotzen baita. Aurtengo Diada azken urteetako ahulena izan da zalantzarik gabe. Alderdien arteko ika-mikek eta subiranismoan nagusitu den ezkortasunak ez dituzte, lehenaldian bezala, Bartzelonako kaleak beteko.

Subiranismoaren batasunik eza da, zalantzarik gabe, prozesuaren ezaugarri nagusia gaur egun. Esquerra eta Junts per Catalunyaren arteko adostasun falta argia bada ere, lider politikoen aurkako epaiketaren sententziak markatzen du bien arteko erlazio politikoen nondik norakoa. Sententzia gogorra izango da oso, eta artikulatu beharreko erantzuna bateratua. Behar horrek mantentzen du oraindik irekita bien arteko komunikazioa.

JxC lidergo krisialdi batean dago murgilduta. Carles Puigdemonten planteamendu erradikalegiak ez dira denen gustuko, eta europar hauteskundeetan emaitza bikaina lortu izanak ez dio kokagune ideologiko postkonbergentean lidergoa ziurtatu. JxCko egitura sendo eta hedatuena Partit Democrata da, eta bere agintarietako batzuk ez dute alderdiaren pisua ezereztua ikusi nahi JxCk ordezkatzen duen transbertsalitate aitzakia dela eta. Hauteskundeetan emaitza hobeak lortzeko itxaropenez erakarritako hainbatek ere bere pisu politikoa aldarrikatu nahi du, Elsa Artadik kasurako, berez korapilatsua den egoera are eta gehiago nahaspilatuz. Ezin ahaztu Artur Mas. Bere erabakiek eta bere ekintzek, publikoak zein pribatuak, JxCren etorkizuna, eta zehazkiago, Partit Democrataren balizko botere politikoa determinatuko dute. Lidergoa ez da halere erabakitzeke dagoen aspektu bakarra, lidergoaren magalean estrategia politikoa baitator. Aldebakartasuna ala adostasuna, blokeoa edo elkarlana dira definitzear dauden kontzeptuak. Espainiar zein udal hauteskundeetan lortutako emaitza txarrek barne egoera honen isla baino ez dira: estrategiarik ezak eta barne borrokek JxC ahultzen duten proportzio berdinean indartzen dute Esquerra Republicana.

Batasun independentistaren proiektua ezinezkoa baten batek egiten badu hori Esquerra da. Izan ere, onura gutxi du Esquerrak ustezko batasun estrategiko horren ondorioz. Balizko batasun horren blokeo eta erradikalizazio estrategiarekin ez dator bat, eta bestalde, segurutzat jotzen duen hauteskunde garaipenari uko egitea suposatuko lioke. Generalitateren kontrola eta kudeaketa lortu nahi du Esquerrak, bere jarduera oztopatuko duten koalizio lagun deserosorik gabe. Bozgorailu independentista erradikalenek Esquerra traidoretzat jotzen badute ere, boto-emaileen iritzia bestelakoa dela agerikoa da. Azken bi hauteskundeetan lehen indarra izan eta gero, bere analisi pragmatikoak bat egiten du orain kataluniar askok bizi duten dikotomia emozionalarekin: independentzia bai, baina arriskurik ez.

Zer dela eta bada subiranotasunaren katarsi kolektibo hau? Independentismoaren haustura probokatu eta subiranismo moderatuenaren ordezkari den Esquerra indartua eta JxC eta Puigdemont ahulduak? Badira, nire ustez, aldaketa kolektibo hau azaltzen duten hainbat arrazoi. Independentziaren ametsa oso gertu, ukitzear, bizi izan zen subiranismoaren partetik. Errealitatea, ordea, bestelakoa izan zen. Eta gerora, behin baino gehiagotan, presoen hautagaitza zein Puigdemonten hautagaitzarekin kasurako, bat izan da ustea, edo nahia, eta beste bat errealitatea. Ametsek bide hartzen dute; gero, ordea, egiak datoz. Frustrazioek pragmatismora bultzatu dute pertsona asko. Espektatiben betetzerik ezak helburuen birdefinizioa du ondorio zuzen. Inkontzienteki egiten badugu ere.

Errepresioak ere izan ditu ondorioak. Euskal Herria eta bere gatazka politikoa 500 kilometrora urteetan zehar egonda ere, kataluniar askok espainiar estatuaz zuten pertzepzioa erabat zen, modu leun baten esanez, inozentea. Erreferendum eguneko karga polizialek, lider politikoen aurkako epaiketak, nazioartean lortutako sostenguek aurreikusi gabeko elementuak izan dira askorentzat. Ustekabeak. Nolabait, arerioaren benetako indarraren ezagutza gertatu da. Ezagutza horren ondorioz, lehen sostengu zabala lortzen zuten planteamenduek, legeen desobedientzia instituzionala kasurako, ez dute orain sostengu nahikorik. Ezinezkoa jotzen zen lider politikoak espetxeratuak izatea. Orain jakina da legea hausten duen lider orok bide berdina jarraituko duela.

2010 geroztik Kataluniak bizitako prozesuak orrialde bat okupatzen du historia liburu batean. Kapitulu oso bat nahi baduzue. Baina nazioen emantzipazio prozesuek gainbehera asko bizi dituzte beti. Hemen, antza, hauspoari gehiegi eragin zitzaiolako agian, dena gorakako tendentzia behar zuela uste zuen batek baino gehiagok. Orain, subiranista gehienek errealitatea onartzen dute: prozesua uste baino luzeagoa, gogorragoa eta zailagoa izango da.


Emakume batek eraso sexista bat salatu zuen atzo Durangon

Erasoa gaitzesteko Plataforma feministak elkarretaratzea deitu du eguenerako, 20:00etan, Andra Marian.

Durangoko Udalak eta Berdintasun Kontseiluak, Durangon gertatu den eraso matxista honen aurrean, erantzun prozedura jarri dute martxan. Horrela, udalak babesa adierazteaz gainera, baliabide psikologiko, juridiko eta asistentziakoak emakumearen esku jarri ditu.


Saneamendu obrak amaitzeko aurrekontua lotu du ur partzuergoak

URAgaz hitzarmena sinatu du, eta hiru urteko epean, 49 milioi euro hartuko ditu Busturialdeko Ur Partzuergoak. Sukarrietako ponpaketa zentroa egingo dute aurtenBusturialdeko ur saneamendu sarea amaitzeko falta diren obrak egitea posible izan dadin, harremanetan egon dira Busturialdeko Ur Partzuergoa eta URA agentzia. Azken hilabeteetan, hitzarmenaren oinarriak zehazten ibili dira, eta, adostasun batera helduta, behin-betiko hitzarmena lotu dute biek. 2015-2017 epean, guztira, 49 milioi euro hartuko ditu Busturialdeko Ur Partzuergoak, eskualdean falta diren obrak amaitzeko.Hain zuzen, 5 milioi euro hartuko ditu ur partzuergoak 2015. urtean. Partzuergoko presidende Iratxe Arriolak azaldu duenez, Sukarrietako ponpaketa zentroari emango diote lehentasuna. «Izan ere, ponpaketa zentro hori derrigorrezkoa da herrietako urak Lamiaraneraino hel daitezen. Horregatik, lan horiek ahalik eta arinen egin nahi ditugu». 2015. urtea hasita dagoela eta, obra hori egiteko prozesuagaz ahalik-eta lasterren hasi gura dute, gainera: «Behin-betiko hitzarmen hori exekutibak onartu behar du; gero, obra egiteko pleguak prestatu behar dira, publikatu, lanak adjudikatu… Eta 5 milioi euro horiek aurten gastatzeko denboraz eskas ibili gaitezke».Ponpaketa gunea amaituta, Busturiko urak ere Lamiarango araztegira bideratu ahal izango dituzte. Hala ere, oraindik ur hodi nagusira lotu barik dauden herriak badaude, eta falta direnak lotzeko obrak izango dira 2017. urtera bitartean egingo dituztenak.Muxika-BusturiaHain zuzen ere, Busturitik Gernika-Lumorainoko eta Gernika-Lumotik Muxikarainoko saneamendua da oraindik egin barik dagoena. Herri horietako urak Lamiarango araztegira eramateko azpiegitura da falta dena, eta 2016. eta 2017. urteen artean egin beharko dituzte obrak.Iratxe Arriolak zehaztu duenez, obra horietarako, 18 milioi euro jasoko ditu Busturialdeko Ur Partzuergoak 2016. urtean. Gainontzeko 26 milioi euroak 2017. urtean jasoko lituzkete.Komunikazio faltaBarikuan hartu zuen Busturialdeko Ur Partzuergoak URA agentziak bidalitako hitzarmena. Hala ere, beraiei bidali aurretik zenbait komunikabidek hitzarmenaren berri bazeukatela kritikatu du Arriolak. «Komunikazio falta dagoela sentitzen dugu. Izan ere, ez dugu egoki ikusten prentsa lehenestea. URAren gainean egon gara, hitzarmena lotzea beharrezkoa ikusten genuelako», esan du Arriolak. «Busturialdeko Ur Partzuergoa izan da proiektu hau defendatu eta bultzatu izan duena; hitzarmena bera ere, gure adostasunaren fruitua da, eta guk lortu dugu Jaurlaritzak Busturialderako beharrizan hau lehentasun modura identifikatzea». Ur partzuergoak obrak amaitzeko konpromisoa duela gaineratu du.


Gaztetxeko bosgarren ikasturtea antolatzeko bilera deitu dute biharko

Gaztetxea "etorkizuna irabazteko" lortu zutela diote, hori lortzeko egunero lan egin beharra dagoela adieraziz

Herriko gazteak biharko deitu duten batzarrean parte hartzera animatu dituzte Gazte Asanbladakoek

Uda bukatu eta "lanerako garaia" dela diote Azpeitiko Gazte Asanbladakoek. Horretarako, lanean hasteko, biharko bilera zabala deitu dute, 19:0etan, Gaztetxean. Bileran, Gaztetxearen bosgarren ikasturtea prestatzen hasiko dira. "Ikasturteko lehen batzar honetan gaztetxeen historia eta helburuak, geure gaztetxea lortzeko egin behar izan genituen ekintzak,aurreko urte hauetako dinamika eta aurrera begira eman beharreko pausoak aztertuko ditugu besteak beste", diote Gazte Asanbladakoek.

Bosgarren ikasturtea hasiko dute Gaztetxean, eta berezia izatea nahi dute. "Zenbaki biribilek beti izan dute berezitasun bat, eta beharrezkoa den ilusio horrekin heltzeko asmorik ez zaigu falta Gaztetxeko kideoi". Gaztetxea lortu zutenetik gaur egunera artekoa "aberasgarria" izan dela diote, "hainbat ekitaldi eta borroka aurrera eramateaz gain, Azpeitiko aisialdiari bultzada nabarmena eman diogulako". Ekimenak antolatzeko eta gauzatzeko lokala Gaztetxea dutela diote Gazte Asanbladakoek: "Lortzea hainbeste kostatu zitzaigun, eta gogoz eutsi behar diogun altxorra da"

Gaztetxea "etorkizuna irabazteko" lortu zutela diote, eta hori lortzeko egunero egin beharra dagoela nabarmendu dute Gazte Asanbladakoek,"gazteriaren isiltasuna eta pasibitatea gure galbidea baitira". Gazte Asanbladaren asmoa, sorreratik Gaztetxean gazteen harremana sendotzeko gune bat sortzea izan da, "guztion ahotsak leku izango duen bozgorailu bilakatuz, ekitaldien eta ekintzen bitartez parte-hartzea bultzatuz, aldarrikapenak jorratuz..." Gaztetxekoen esanetan, bide horretatik "jarraitu beharra" dago, gazteriak dituen beharrei erantzun ahal izateko. Lanerako tresna nagusia batzarra izan ohi dutela diote: "Asanbladatan gazte orok duelako bere iritzia emateko aukera eta erabakiak hartzeko eskubidea".

Herriko gazteak biharko deitu duten batzarrean parte hartzera animatu dituzte Gazte Asanbladakoek, "guztion artean urte hau besteak bezain oparoa izatea lortu behar dugulako". Batzarra bukatu ondoren, pintxoak izango direla azaldu dute.


Hasi dira San Joanak!

Haurren marrazkiak goizean, aurreneko maxkuri kolpeak Gazteen Axeri Dantzan... Giroa berotuz joan zen Hernanin aurreneko suziria lehertu aurretik...

Eta eguerdiko 12:00etan lehertu ziren San Joan jaiak! San Joan Konpartsak bota zuen txupinazoa, herritar guztiei festa zoriontsuak baina arduratsuak opaz.

Hortik aurrera, zoramena nagusitu zen herriko kaleetan. Erraldoi eta buruhaundiek gidatu zituzten herritarrak Kaxkoan behera eta gora, eta musika ere, txoko guztietara zabaldu zen berehala. Eta gaur ere, San Joan egunez, izango da zer gozatua!


Turismo bulegoa zabalik dago apirilaren 18ra arte

Ohi bezala dohaineko bisita gidatuak eskainiko dituzte alde zaharrean barrena

Denboraldi berriari ekin dio Turismo Bulegoak eta atzotik, eguaztena, zabalik dago. San Jose zubia aprobetxatuz ireki dute eta halaxe egongo da apirilaren 18ra arte.

Ohi bezala, bisita gidatuak ere eskainiko dituzte. Horretarako txanda hartu baino ez dago 943 77 91 28 telefono zenbakira deituta. Bisita gidatuak doan izango dira.

Bulegoaren ordutegia

Bulegoaren ordutegia izango da apirilaren 18ra bitartean: astelehenetik zapatura, 10:30etik 14:00etara eta 16:00etatik 19:00etara; eta domeka eta jaiegunetan, 10:30etik 13:30era egongo da zabalik. Martxoaren 28an eta apirilaren 11n itxita egongo da eta apirilaren 1ean eta 2an, berriz honako ordutegia izango du: 10:30etik 14:00etara eta 16:00etatik 19:00etara.


Erretes Tutera eta Salbantone jaiak ospatuko dituzte asteburu honetan

Asteburu honetan Aiaraldeko herrietan jaiak ospatuko dira, hauen artean, Erretes Tutera eta Salbantone daude. Bigarren hau izango da suziria lehenago botako duen herria, Erretes Tuterak larunbatean egingo baitu.

Goizetik hasita, meza, poteoa, umeentzako jokoak, zumba eta abar antolatu dira, egunsentian txokolatea eta bizkotxoak jaten, jaia amaitzeko. Ospakizunak igandean jarraituko dute 11tan hasiko den danborradarekin. Meza eta zozketaren ondoren, mus txapelketan izena emateko aukera zabalduko da, arratsaldeko 16.30tan txapelketa ospatzeko. Honen ondoren, odolosteak eta txistorra bananduko dira eta jaia amaitzeko 21.30tan zozketa egingo da.

Larunbatean hasiko dira jaiak Erretes Tuteran “Etiliko.com” panpinaren jaitsierarekin. Umeentzako gaztelu puzgarriak egongo dira egunean zehar, jolasekin batera. Goizez eta arratsaldez, 12tan hasita, Galiziatik pulpeiroa Erretes Tutera bisitatuko du. Arratsaldean, pulpeiroarekin batera, sardina banaketa egongo da eta musika egunsentiko 4tan amaituko da kulero eta gantzontzilo lasterketarekin. Honen ondoren txokolatea banatuko da. Igande goizeko, mezaren ondoren, Vermouth dantza egingo da eta herri bazkariaren ondoren “Etiliko.com” panpina erreko da jaiari amaiera emanez. Astearte eguerdian meza ospatuko da berriro.

Honekin batera, igandean Artziniegan meza abestuarekin, Eskualdeko Herrien festa ospatuko da eguerdian.


Presoen amnistia eskatzeko manifestazioa egin dute Bilbon

Amnistia eta Askatasuna mugimenduak deitu du manifestazioa, eta berau kritikoa da Sortuk zein presoen kolektiboak hartutako bidearekin.

Amnistia eta Askatasuna mugimenduak deituta, presoen amnistia eskatzeko manifestazioa egin dute larunbat honetan Bilboko kaleetan.

Aipaturiko mugimendua kritiko agertu izan da Sortuk zein presoen kolektiboak hartutako bidearekin.

Manifestazioa arratsaldeko zazpietan abiatu da Zabalburutik "Amnistia" zioen pankarta bat buru zela eta, Bilboko kaleak zeharkatu ondoren, Moyua plazan amaitu da.

Amaieran, komunikatu bat irakurri dute eta presoen izaera politikoa aldarrikatzeaz gain, ordainik gabeko amnistia eskatu dute.


Munduko kenpo txapeldun Ariane Piñerorekin berbetan

Santurtzikoa da Ariane Piñero, baina, Eskoriatzara ikastera etorri zenetik, denbora luzeagoa egiten du hemen etxean baino. Rafa Carriet borroka arteetako maisuak kobentzituta hasi zen kenpoan eta bost urte geroago, munduko txapelduna da.


Agortu dira Zaldibiako Mendi Lasterketako tokiak

ZALDIBIA // Hiru egunean bete da Zaldibiako 2. Mendi Lasterketako izen-ematea. Ekainaren 19an izango da karrera, 27 kilometroko ibilbide bakarrean. Astelehenean ireki zuten inskripzioa, eta atzo jakinarazi zuten 300 lekuak bete direla.


Espaloia berritu eta zebra bideak margotu dituzte Azkoitiko Floreaga auzoan

Izarraitz kalea, lanak eginda. (Hitza)

Azkoitiko Udalak hainbat lan egin du azken hilabeteetan Floreaga auzoan. Besteak beste, auzoko Izarraitz kaleko espaloiak berritu ditu, eta zebra bideak margotu dituzte. Era berean, zenbait farola berri jarri dituzte Floreagan.

Auzoko irisgarritasuna hobetzeko eta egungo araudia betetzeko helburuarekin egin dituzte lanak Floreagan. Egurki enpresa joan zen urrian hasi zen obra horiekin, eta bost hilabete inguru iraun dute lanek. Guztira, 233.983 euroko aurrekontua izan du esku hartzeak.

Auzoan malda handiak eta eskailerak daudela eta, eta hango irisgarritasuna hobetzeko azterketa egina du Azkoitiko Udalak, eta lanak datozen urteetan faseka egiteko asmoa du. Besteak beste, igogailuak eta arrapalak jarriko dituzte hango kaleetan, eta hain zuzen ere, lehenengo bi faseei dagokien proiektuak idazteko partida txertatuta du udalak aurtengo aurrekontuetan. Horren harira, auzoko bizilagunek joan zen astean egindako agerraldian eskatu zuten lanen zati bat aurten bertan has daitezela egiten.


Oporrak herrian

Badakit oporrak bukatu direla ia denontzat, bai. Badakit agian mingarria izan daitekeela zenbaitentzat oporrez hizketan hastea orain, lanerako eta eskolarako itzuleraren aje erdian. Baina baditut pare bat hitz udako egun eta hilabeteei eskaintzeko ba!

Hain zuzen ere, herri hutsaren xarma nahi nuke azpimarratu. Zein den ederra autoa hartu eta nahi den tokian aparkatzeko lekua aurkitzea beti! Baina ez hori bakarrik, jakina. Oporrek pertsonari ematen dioten zen egoera horretan, bitxia da herrian patxadaz paseatzea. Kaleak jendez husturik, denda asko itxita, egunerokoan ohikoak ez diren gauzak ikusten dira.

Ikusi ditut ur-puxiken gerrak Zabalarretako zelaian, gudari askorik ez zegoen arren. Ikusi ditut karta jokoak Euskal Herria plazako terrazetan, garagardo bat lagun, arratsaldeko ordu beroenei ihes egiteko. Ikusi ditut larunbateroko azoka barkatzen ez duten saltzaile eta bezero leialak, galbahea pasa ondoren gelditzen diren babarrun ale bakanak bezala.

Baina herri hutsaren xarma bezain polita da atzera harrera egitea hutsune hori utzi dutenei. Tantaka iristen dira, udako ekaitzetan euria hasten duenean bezala. Abuztuak aurrera egin ahala gudariak ugaritzen dira Zabalarretan, babarrun aleak azokan, eta karta jokoak baztertzen dira hitz-aspertuen mesedetan, kanpoan ibili denak baduelako zer kontatua.

Denak bezala, xarma efimeroa da herri hutsarena, egunerokotasunaren zurrunbiloarekin bukatzen dena.


Sandaili eraberritzeko proiektua eskatu dio Udalak LKS enpresari

Sandaili eraberritzeko eta biziberritzeko aukerak aztertu gura dituzte. Lourdes Idoiaga alkateak esan digu "oraingoz" proiektua besterik ez dela: "Jakin gura dugu zer egin daitekeen gune horretan. Paraje ederra da, leku pribilegiatuan dagoena. Baina, utzia eta oso zikina dago. Gure asmoa da proiektua esku artean edukitzea, edozein unetan dirulaguntzaren bat eskatzeko aukera badugu, eskatzeko".

Sandaili ingurua oso inportantea da araoztarrendako. Mirari Guridi auzo alkateak gustura jaso du udalaren asmoa. "Askotan egin diegu eskaera udal arduradunei. Sandaili ingurua oso zikin dago. Ermita gunea ere bai. Duela hiru aste egon nintzen han, aspaldiko partez, eta negargarri zegoen. Duela hamar urte arte edo, auzotarren artean txukuntzen genuen tokia, baina guk utzi genuenetik...", esan digu.

San Elias eguna Araotzen

Urte askotan ospatu dute araoztarrek San Elias eguna ermita aurrean, ekainaren 24aren ondorengo domekan. "Bazkaria egiten zuten, eta etxeko seme-alabek pribilegio ezberdinak zituzten. Maiorazkoek etxetik mahaiak eroaten zituzten ondo bazkaltzeko. Festa handia zen. Hasieran han egiten zuten bazkaria. Geroago, Mantxuena jatetxetik eroaten zuten", kontatu digu Araozko auzo-alkateak.

Sandailik duen kondaira nagusiena haurdun geratu gura zuten emakumeena da. Umerik gabeko senar-emazteak hara joten ziren laguntza eske. Han, ermita eta kobarako eskaileran dagoen harrizko aska batean, uretan sartzen omen zen emakumea, haurdun geratzeko asmotan. Baina, Sandailin ez dago iturririk. Ura haitzuloaren goiko hormatik erortzen den itogin batetik datorkio.

Bestalde, Iñaki Zumaldek beste kondaira hau jasotzen du Araotz, albiste eta ohiturak liburuan: "San Eliasen irudia Narbaxako (Araba) elizatik harrapatu zuten araoztarrek. Kontua da, egun, zenbait arabar herrixketako nekazariek lehorte handietan San Eliasera joaten zirela errogatibak egitera".

Ermitako zaindariak mototsa zuen

Herri-kondairetan Sandailiko ermita San Eliasena edota Santa Yliarena dela agertzen da. Dena den, dokumentuak gehiago mintzo dira santaz santuaz baino. "Guztiok uste zuten San Elias zela ermitako zaindaria, baina irudiak mototsa zuela konturatu ziren, eta Santa Ylia izango zela zehaztu zuten", esan digu Guridik.

Bitoriano Gandiagak San Eliasen gaineko kondaira hauxe jaso zuen: "San Eliasek bi anaia zituen San Adrian eta San Julian. Oso gaiztoak ziren eta amak esan zien mendira bidaliko zituela. Bat San Adrianera bidali zuen, San Julian Urrexolara eta San Elias Narbaxara. Handik harrika bota zuten gaiztoa zelako... eta gero santu egin zuten".


Materia organikoa jasotzeko edukiontzi marroia jarriko dute

Materia organikoa zabortegira bota

ordez konpost bihurtuko dute; udalak jarraipen zorrotza egingo du.


Doneztebeko ur depositu berria urte hasieran akitzea aurreikusi dute

365.000 euroko aurrekontua duten lanak egiteko Tokiko Inbertsioen Planetik dirulaguntza hartuko du Udalak

Uraren depositu berria eraikitzeko lanak aitzinera doaz Donezteben. 2017-2019 denboraldirako Tokiko Inbertsioen Planetik hartutako dirulaguntzari esker, Udalak 364.829,30 euroko inbertsioa eginen du deposituan eta gisa honetara, funtzionamendu hobea eta uraren kudeaketaren kontrol egokia bermatu nahi ditu.

Orain arteko deposituaren ondoan ari dira berria egiten, pixka bat gorago, eta Mariezkurrena eraikuntza-enpresa ari da arduratzen. Eguraldiak laguntzen badu, depositua heldu den urte hasieran akitua izatea espero du Udalak.

Mendaur Plana onartu zutenetik, Iturenen dagoen biltegitik hodi bitartez herriko depositura ura ekarrita hornitu izan dira herritarren ur- beharrak. Azken urteotan, ordea, lur mugimenduaren ondorioz, biltegia hondatua gelditua zen. Arraildura bat tarteko depositua ezin da goraino bete.

Bertzetik, Udalak joan den urtera arte uraren banaketa sarean zeuden ihesak moldatu zituenetik ur-jario horiek erdira murriztu ahal izan dira.


Desgaitasunari buruz gaur, Irureta

Toquecito minus izenburuarekin, bakarrizketa egingo du gaur Telmo Irureta aktoreak Koxka Elkarteak antolatuta. Biterin izango da, 19:00etan, eta sarrera debalde izango dute bertaratzen direnek.

Desgaitasuna, ardatz

Garun paralisia dauka Telmo Iruretak, eta bere egoeraz baliatzen da desgaitasunari buruzko bakarrizketa umoretsua egiteko.

Pastillaz nahastu eta alaiago bizi den bati buruz ariko da Telmo Irureta gaurko bakarrizketan, eta hala, larunbateko Kronikan adierazi zuen bezala, «desgaitasuna izatea txolloa balitz bezala tratatzen dute».


Bero-boladetarako egokitu nahi dituzte Legazpiko auzoak

Etzi bilduko da Legazpiko Agenda 21eko Foroa. Amurriorekin (Araba) eta Balmasedarekin (Bizkaia) elkarlanean lantzen ari diren proiektu bat mintzagai izango dute foroan. Izan ere, aldaketa klimatikoak eragindako bero-boladei eta ur-eskasiari aurre egiteko, auzoak egokitzeko urratsak bilzen ditu Life Local Adapt izeneko proiektuak.

Legazpin Arantzazu, San Jose, San Martin eta San Inazio auzok bero-boladetarako nola egokitu aztertu nahi dute eta beharrezkoak diren urratsak zeintzuk diren antzeman.

Konpromisoen zerrenda

Ez da hori landuko duten gai bakarra. Aurrekoaren ildotik, Legazpik udalerri gisa aldaketa klimatikoaren aurka eta haren eraginetara egokitzeko hartu duen konpromisoa aletuko dute tailerren.

Konpromiso hori Legazpiko udalbatzak aho batez onartutakoa da. Etzi hizpide izango dituzten bi gaiak foroak azken bileretan egindako ekarpenei erantzuten diete.

Udako etenaldiaren ondoren egingo duten lehenengoa da biharko bilera eta ohi bezala denbora muga izango du. Legazpiko udaletxeko batzar areto nagusian elkartuko dira 18:30ean eta amaitutzat emango dute 20:00etan.


Zuri agertu zaizkigu ibarreko mendi bazterrak

Zuri azaldu zaizkigu gaur goizean ibarreko mendi eta baso bazterrak. Aretxabaletako Kurtzebarri mendia, esaterako, beheraino zegoen zurituta, eta ibarreko gainerako mendiak ere antzera. Eguraldi narrasa izango dugu gaur: euria, txingorra eta haize zakarra.

Heldu zaigu elurra, ia uste barik heldu ere. Zuri esnatu dira ibarreko mendi, baso eta hainbat zelai. Kurtzebarri mendia Aretxabaletan eta Aloña Oñatin beheraino zeuden zurituta, Udanan elurra zen goizean eta Oñatin, bertan, elur bustia bota du goizeko lehen orduetan. Urkulun ere elur-ura izan da goizean.

Eguraldi adituek antzeko eguraldia izango dugula egunean zehar eman dute aditzera: hotz, euria eta txingorra momentu oro, eta haize zakarra. Kontuz ibili bada, errepideetan.


Delitu gehien non egiten diren jakiteko mapa bat egingo dute Gasteizen

Gasteizko udaltzainek tresna berri bat jarriko dute martxan irailean, delitu gehien hiriko zein zonaldetan egiten den jakiteko. Haren bitartez, «delituen atlasa» litzatekeen Gasteizko mapa modukoa osatu nahi dute. Helburua lapurretak eta erasoak saihestea izango da, leku arriskutsuetan segurtasuna indartuz. Eileen Matz geomatika ikasle alemaniarrak burututako ikerketa bati esker sortu dute tresna berria EHU Euskal Herriko Unibertsitateak eta udaltzaingoak. Azterketaren jarraipena egin du Gasteizko Ingeniaritza Eskolako irakasle den Miguel Calvok. «Sistema hauek oso erabiliak dira Ameriketako Estatu Batuetan, ez ordea Europan; horregatik, Gasteizkoa esperientzia berritzailea izango da», adierazi du.

Delitu gehien burutzen diren inguruneak zeintzuk diren jakiteko, espazioaren azterketa egiteko balio duten hainbat algoritmo erabiliko ditu sistemak. Horrela, udaltzainek aldez aurretik jakingo dute zein lekutan gertatu ohi diren deliturik gehienak eta bortitzenak, horiek saihesteko.


Danubio

Itxialdia arintzeko edo, irakurketa klub bat abiatu dugu, birtuala. Irakurle kualifikatuak dira gainerako kideak, ze zortea, ea zerbait itsasten zaigun. Hasteko, aspalditik pendiente neukan liburu bat aukeratu dugu, Claudio Magris, Danubio –eta gomendio bat, ez da libururik egokiena kluba olioztatzeko: hartu irakurketa samurrago bat, 150 orrialde, letra lodi, gurean ere gailentzen ari den idazkera onbera, murtxikatu, gatzik gabean; martxa hartzeko, pasa gaitezke gero gauza totxoagoetara–. Ibili gara beraz Danubio ibaian behera –eta gora, eta berriz behera–, Europa eta Asia lotzen, Alemania eta Grezia, Mitteleuropa sortzen eta besarkatzen duen ibaian. Ez esan ez denik iradokikorra. Erudizioz beteriko orrialdeak, entziklopedikoak, ito egiten zaituztenak igerian asmatzen duzun arte. Baina gonbidapen dira beti, lurra korritzera, zerumuga konskitatzera, gugan bizi den –nahiz batzuon kasuan lozorroan dirudien– abenturazalea libratzera.

Itxialdi egun hauek, aldiz, justu kontrakoa egiteko gonbidapen dira, ze erremedio: lau pareten arteko estuasuna praktikatzeko, estatismoa, etxeko epikotasuna. Eta, ados, baldintza material oso ezberdinekin, baina ez ote dugun bizi guztiok ere gutxi-asko gauza antzekoa. Etxetiar, baina masa bilakatu gara, are gehiago. Kyselak etorri zait gogora, Danubioan dabiltzan bidaiari, morroi, saltzaile, txaluparien hutsaltasunaz kexu den funtzionarioa. Uste du bera dela sentimendu nobleak dituen bakarra, egiazkoa dena hautemateko kapaz den bakarra. Besteak dira gizerdi, masa inozo eta itsusia. Jakin gabe Homero bera ere tarteka jaitsi behar izaten zela Olinpo menditik, izpirituaren haizeak aliritzira jotzen duela. Etxe barruko abenturak, balkoi arteko sozializazioak, supermekatuko espedizioek –maskara eta eskularru– berdindu egin gaituzte, are gehiago. Horri irri egitea geratzen zaigu, noski lehenik norbere buruari.


Iritzia: Popular Herri Irratia zen garaiko kontuak

Fermin Erbiti

Carlos Perez Conde kazetariak igandeko Diario de Noticiasen gogoratzen zuenez, duela hogeita hamar urte Nafarroako irratietan, nahita edo behartuta, gehiago edo gutxiago, demokraziaren aldeko apustua egin zuten, mikrofonoak karrikako biztanle arruntei zabalduz. Tentsio politiko handiko garaian, mezu guztiak onartzen ziren, batere zentsurarik gabe.

Condek aipatzen zuen irratsaioa Iruñeko Amaia karrikan egiten zen: Popularren,Herri Irratian. Geroztik, irrati horrek euskal izena galdu du, eta begibistakoa da izana ere ez duela ordukoa. Arazoa, ordea, ez da irrati batena, gaixotasuna zabalagoa delakoan nago.

Kazetariaren zeregin nagusia galderak egitea da. Nola asmatu? Agintariak gustuko ez dituenak eginez gero, elkarrizketa ona den seinale. Garai bateko kazetariak mikrofonoak jendeari zabaltzeaz gain, galdera egokiak egiten ausartzen ziren, alegia, galdera deserosoak. Tamalez, aspaldiko kontuak dira haiek. Gaur egun, mamirik gabeko prentsaurrekotik prentsaurrekora erromes dabiltzan kazetariek kritikatzeko ahalmena galdu dute, edo galduarazi diete, ez dakit: diru-laguntzak, publizitate instituzionala...hori dena ongi dago, baina kazetaritza bera zapuzten ez badu, noski. Bestela, ez du merezi.

Kontua da hogeita hamar urteren buruan, tokiko irrati eta telebistak, oro har, propaganda ofizialetik askoz hurbilago daudela kazetaritzatik baino.

[audio http://euskalerriairratia.files.wordpress.com/2010/03/ferminerbiti201032.mp3]

Deskargatu

Erredakzioaren oharra: zutabea martxoaren 2an aireratu zen Pasahitza saioan.


Trigoi taldeko Eneko Elosegik laugarren egin du Filipinetako Ironmanean

Trigoi triatloi taldeko Eneko Elosegik laugarren postua eskuratu du Filipinetako Ironman proba ofizialean. Bizikletan entrenatzen ari zela istripua izan zuen Elosegik. Lepoa puskatu ondoren, 12 hilabete geroago lortu du Elosegik bere inoizko posturik onena Ironman proba ofizial batean. Subic Bayen jokatutako proban 1.800 triatletek hartu zuten parte eta 38 ºko tenperatura beroak jasan behar izan zituzten. Iaz, Malaysiako Ironman proban 10. postuari eta lortu berri duen 4. postuari esker, munduko Ironman rankingean 92. postuan dago.Taldea irekita24 kirolari goierritarrek osatzen dute Trigoi: Daniel Zabalo, Goio Mujika, Etor Mendia, Manuel Francisco Perez de Arenaza, Victor Pajares Diaz, Mikel Herzog, Oscar Herzog, Xiker Mujika, Eneko Elosegi, Xabier Morillo, Iban Iturri, Eneko Dorronsoro, Iban Urdangarin, Jokin Etxeberria, Iñigo Andreu, Hasier Mujika, Iker Urretabizkaia, Jonathan Loriente, Josu Imaz, Jon Garmendia, David Perez de Albeniz, Mikel Gisasola eta Axier Solis.«Taldean emakumezkoen partehartzea botatzen dugu faltan, horregatik inguruko emakume guztiak animatzen ditugu triatloia probatzera eta gure taldean sartzera». Izen- ematea trigoitt.media@gmail. com posta elektronikoan.


Aresoko parkeko zorua berritu dute, Lazkaon

Areso kalearen ondoan dagoen haur parkean berrikuntza lanak burutu ditu Lazkaoko Udalak. Jolastokiko zoruan plaketa bigungarriak aldatu dituzte. Kolore berde-beltzekoak dira, kautxuzkoak. Ziburuen eta jolasen parea lehenago zegoen antzeko materiala kendu eta berria kokatu dute. Hiru eremu babesten ditu orain bigungarriak, lehengo lauren ordez zabalagoak jarrita.

Aresoko jolas parkea, Lazkaon. Arg. : Aimar Maiz


EAJ-EA koalizioaren botoekin aukeratu dute Joxe Juan Gonzalez Txabarri diputatu nagusi

EAJ-EAren botoak baino ez ditu jaso Joxe Juan Gonzalez Txabarri Gipuzkoako diputatu nagusiak, baina, hala ere, nahikoa eta sobera izan zaizkio kargua eskuratzeko. Izan ere, Txabarri hautagai zuen EAJ-EA koalizioak gehiengo osoa eskuratu zuen Gipuzkoako Batzar Nagusietan. PSE-EEko hamabi batzarkideek eta EB-IUko hirurek boto zuria eman dute, Aralarreko bakarra abstenitu egin da, eta PPko zortziek beren hautagaiaren alde bozkatu dute. Diputatu Nagusi berria aukeratzeko saioa berezia egiten ari dira Oñatiko Santa Ana Kulturgunean Gipuzkoako Batzar Nagusiak. EAJ-EA koalizioko Joxe Juan Gonzalez Txabarri hautagaiak Ibarretxe plana bultzatzea eta giza eskubideak babestea izango dituela lehentasun adierazi du bere hitzaldian.

Oñatiko Santa Ana Kulturgunean egin da diputatu nagusia aukeratzeko Batzar Nagusien bilkukra berezia. Txabarrik Ibarretxe planaren sustatzean oinarritutako hitzaldia egin du. Zehazki, datorren agintealdira begira bi lerro nagusi erabiliko dituela adierazi du: batetik, Ibarretxe plana bultzatzea, eta, bestetik, giza eskubide guztiak zaintzea.

Txabarriren arabera, gaur egungo marko juridikoa ez da nahikoa Gipuzkoa behar bezala garatzeko, eta horregatik, Ibarretxe plana ezinbesteko tresna dela eta hurrengo agintealdirako bere politikaren ardatza izango dela nabarmendu du. Hitzaldiaren hasieran, ordezkaritza galarazita duten AuBren inguruko sektoreei nolabaiteko keinua egin die hautagai jeltzaleak; hain zuzen ere, gaurko hitzaldia beste egoera batean egitea gustatuko litzaiokela esan du, hau da, Gipuzkoako sentsibilitate guztiak ordezkatuta leudeken egoera batean. Dena den, egoera horrek ez diela Batzar Nagusiei indarrik kentzen esan du segidan.

Ibarretxe plana aurrera ateratzearekin batera, "Gipuzkoa normalizatzea" izango duela helburu esan du hurrena Txabarrik, eta, horretarako, "giza eskubide guztiak babesten, bereziki, bizitza eskubidea zaintzen" indar berezia egingo duela azpimarratu du. Gipuzkoako eta Euskal Herriko gatazka konpontzeko tresna elkarrizketa dela adierazi du diputatu nagusi aukeratu berriak.

EAJ-EA koalizioak gehiengo osoa izan arren, PPk hautagai propioa aurkeztu du: Regina Otaola. Txabarrik bezala, Ibarretxe plana izan du Otaolak ere mintzagai nagusi, baina hark, egitasmo hori erabat zatitzailea eta gizartearen kalterakoa dela nabarmendu du.

Hitzaldia egiten ari ziren bitartean, zorabio txiki bat izan du Joxe Juan Gonzalez Txabarrik, baina berehala osatu da, eta mintzaldiarekin aurrera jarraitzeko moduan izan da.


VII. Herri Batzarra, bihar

Berastegiko udal gobernuak VII. Herri Batzarra egingo du bihar, ostirala, 21:00etan, pleno aretoan. Herritarrak gonbidatu dituzte batzarrean parte hartzera.

Batzarrean, besteak beste, plaza eta GI-2130 errepide inguruko berrurbanizatze lanak, herriko wifi-libre sistema eta hirigintzako obrak izango dituzte hizpide. "Herritar guztion partaidetza eta elkarlanarekin egin nahi dugu aurrera", esan dute udal gobernuko kideek.


‘Bakea bidez bide’ erakusketa zabalduko dute bihar

Bihartik urriaren 18ra bitartean Bakea bidez bide erakusketa hartuko du Gernika-Lumoko Elai-Alai aretoak. 36ko gerrako bonbardaketak gogoratzea dauka helburu erakusketak, eta Pforzheimgo (Alemania) Achim Heinkel zilargilearen eta Roland Ruisz pintore eta egilearen eskutik dator.

2009an izan ziren Euskal Herrian Heinkel eta Ruisz, Pforzheim-Gernika: Frieden erfahren bizikleta ibilaldian. Gernikako Txirrindulari Elkarteko txirrindulariekin batera, eta Gernika abiapuntutzat hartuta, Otxandio, Durango, Eibar, Ermua, Markina eta Elgetan zehar ibili ziren hiru egunez. Roland Ruiszek zazpi marrazki egin zituen, Heinkel-ek, herri horietan izan zituen harremanetan eta horietatik ateratako ondorioetan oinarrituta, zilarrezko objektuak.


Aralarrek, EAk eta Alternatibak inkomunikazioa amaitzea eskatu dute

Alderdi politikoetako ordezkariek eta hainbat eragile sozialek "legezkoa" iritzi dute ETAko presoen aldeko erakundeen lana eta hori "era bidegabean ez oztopatzea" eskatu dute.

Etxerat, Askatasuna, Torturaren Aurkako Taldea (TAT) eta Giza Eskubideen Behatokiak ETArekin lotura zutela zioen Fernando Grande Marlaska Auzitegi Nazionaleko (AN) epailearen autoak. Aralarrek Alternatibak, EAk eta ezker abertzaleak, Lokarrik, Salaketak, LABek, EHNEk, HIRUk, CPTek ETAko presoen alde lan egiten duten erakundeei euren elkartasuna adierazi diete.

Komunikatu bateratu batean honako eskaera luzatu dute: etorkizunean, talde horietako kideen aurkako "ekintza judizialik" bideratuz gero, "beraien eskubideak une oro errespetatzea eta prozedura demokratikoak erabiltzea". Halaber, atxilotuei ezartzen zaien bost eguneko "inkomunikazio" egoeraren amaiera eskatu dute.

Donostiako agerraldian, alderdi politikoetako ordezkariek eta hainbat eragile sozialek presoen aldeko taldeen zein abokatuen "kriminalizazioa" salatu dute eta bere jarduna "legezkoa" denez, "era bidegabean ez oztopatzea" eskatu dute. Zentzu horretan, aurreko hilean presoen hiru abokatu atxilotuta utzi zituen operazioa jarri dute adibide.


Segurtasuna gailu eramangarrietan

Sakelako telefonoak egunero erabiltzen ditugu, horien segurtasuna zein den kontuan hartu gabe. Mahaigainekoan, kontuan hartzen ditugu oraindik pasahitzak, antibirusa, segurtasun kopiak... Baina eramangarrietan ia erabateko utzikeria dago. Konfigurazio orokorretik hasi eta instalatzen ditugun aplikazioetara, segurtasuna bigarren plano batean uztea oso ohikoa da gehiengoarentzat. Haatik, segurtasunaren garrantziaz jabetzea ezinbestekoa da, eta, horretarako, konfigurazio egokia, eguneraketak eta sarbide kontrola dira lehen neurria. Aplikazio lagungarriak bigarren defentsa lerroa dira, segurtasunarekin lotutako tresnak eta antibirusa. Azken hori beharrezkoa edo ez, norberak ikusiko du, baina askotan lagungarri izan daiteke. Hirugarren lerroa identitate digitalaren kontrola eta komunikazioen segurtasuna dira. Milaka kontu ditugu konfiguratuta gure dispositiboan, eta horiek guk bakarrik erabiltzen ditugula ziurtatzeko bideak ezarri behar ditugu: pasahitzak, keinu gakoak, bi mailako segurtasun kontrolak... Bestalde, erabiltzen ditugun komunikazio tresnak seguruak direla ziurtatu behar dugu. Horretan, komunikazioa zifratzen duten aplikazioak hobetsi behar ditugu.

Laugarren lerroa babes kopiak eta lapurreta kasuetarako gailuen urruneko kontrola dira. Arazoen aurrean nola erantzun aurreikustea, alegia. Horretarako, babes kopiak egiteko bideren bat prest eduki behar dugu, ahal dela automatikoa, eta, noski, gailutik kanpo. Beste alde batetik, sakelakoa galdu edo lapurtuz gero, hura aurkitu, ezabatu edota kontrolatzeko tresnaren bat jartzea ere interesgarria da.

Azken horrekin lotuta bada, adibidez, Cerberus (GooglePlay zerbitzuan dago) izeneko aplikazio interesgarri bat. Aplikazio horren bidez, sakelakoa galdu edo lapurtzen dizutenean, urrunetik kontrolatu ahal izango duzu, baita non dagoen ikusi ere. Horren bidez egin daitezkeen beste ekintza batzuk: kamera piztu, grabagailua piztu, memoria ezabatu, SD txartela ezabatu...

Egon daitezkeen segurtasun akatsak aurretik aurreikustea da garrantzitsua. Beti pentsatzen dugu ez zaigula guri gertatuko, baina gertatzen dira horrelakoak. Askorentzat gailu eramangarriak bizitzaren parte garrantzitsu baten biltegi bilakatu diren honetan, hobe hori ere zaintzen hastea.


Onik agertu da apirilaren 7an Bilbon desagertu zen neska

Desagertu eta hurrengo egunean jarri zuten salaketa familiartekoek, eta harrezkero Polizia bila zebilen.

Onik aurkitu dute joan zen apirilaren 7tik non zegoen ez zekiten 17 urteko neska bilbotarra.

Neskatoa desagertu eta hurrengo egunean, hilaren 8an, senitartekoek salaketa jarri zuten, eta Poliziak mota horretako egoeratarako dagoen protokoloa jarri zuen martxan.

Ostegun eguerdian, bilaketaren gaineko alerta bertan behera geratu da, adingabea onik aurkitu baitute.


‘A Igarondo’ dokumentalak jantziko du San Inazio kontzertua

Zuzenekoa egin nahi zuen EMKE Musika Bandak San Inazio eguneko kontzertu handia, baina ezinezkoa izango da, eta azkenean, online eskainiko du. Konfinamendua gogorra izango zen EMKErentzat gainontzekoentzat bezalaxe, baina oparoa ere izan den zalantzarik ez dago, eta ez madalenen online egitarauari egindako ekarpenarekin argi utzi bazuten, biharkoan, oparotasun horren beste ale bat erakutsiko du: A Igarondo dokumentala.

EMKEk Eresbil Musikaren Euskal Artxiboarekin elkarlanean egin du dokumental hori. Proiektuaren ardatz nagusia, euskal konposizioen berreskuratze musiko-historikoa da: “Partitura zaharra eguneratu eta egokitu dugu batetik, eta piezaren berreskurapen historikoa egin bestetik, Frankismo garaian pieza horrek izan zuen esanahi sinbolikoa gogora ekarriz”.

EMKE Musika Bandarekin batera Ereintza Dantza Taldeko dantzariek hartu dute parte.

Emanaldia, San Inazio martxarekin osatuko du EMKEk. Hori guztia, bihar, San Inazio egunarekin 22:30etatik aurrera EMKE Musika Bandaren webgunean.


Ongintzazko kontzertua, irudietan

Zapatuan, Sondikako hainbat talde –Gorantzaileak dantza taldea, Ipar Elaiak Txistu taldea bera, Gorondagane Eskolako Abesbatza, Txuma Olague Abesbatza, Olague Talde Korala eta Pentagrama taldeko akordeoiak– lehen aldiz batu ziren, ongintzazko kontzertu bat emateko.

Kontzertua Santa Zezilia Egunaren eta Fair Saturday ekimenaren haritik antolatu zen. Batutako dirua Caritasi emango diote.


Huntzaren estreinua Gaztea Boxen!

Udazkeneko kantua izango den 'Aldapan Gora' zuzenean jo digute estudioan Huntza taldeko neskek

Udazkeneko kantua izango den 'Aldapan Gora' zuzenean jo digute estudioan Huntza taldeko neskek


Etxalarko Elizagoien ahizpak nagusitu dira eskualdeko XV. trikitixa txapelketan

Ttikien kategorian Mattin Lopez eta Ane Renaud herritarrak garaile

Baztan, Malerreka eta Bidasoako XV. Trikitixa txapelketa jokatu zen uztailaren 1ean, Lesakako Trikitixa taldeak udalaren laguntzaz antolatuta.

13 urtetik goitiko gazteen kategorian bortz bikote aritu ziren, Etxalarko Itsaso Elizagoien eta Irune Elizagoien ahizpak suertatu ziren garaile, Maria Lasa eta Garazi Oteg gipuzkoarren aitzinetik.

Ttikien kategorian, berriz, 13 bikote aritu ziren etaLesakako Mattin Lopez eta Ane Renaud suertatu ziren irabazle. Bigarren saria Amaia Lasaga eta Josune Ramirez lesakarrek lortu zuten, hirugarrena Aiala Mitxeo eta Ane Yanci igantziarrek, laugarrena Amaia Taberna eta Olaia Urdangarin lesakarrek eta bosgarrena Etxalarko Ainhoa Telletxea eta Aritz Irazokik.


Idazteaz

Esan izan didate ze polit idazten dudan. Idatzi ditzaket munduko hitzik goxoenak eta zakarkeriaz hitz egin. Idatzi ditzaket munduko hitzik orekatuenak eta desorekaz jokatu. Idatzi ditzaket munduko hitzik ironikoenak eta umorea zer den jakin ez. Idatzi ditzaket munduko hitzik zehatzenak eta galderarik errazenari bi hitzetan erantzuten asmatu ez.

Esan izan didate zenbat gustatzen zaien nire mundu ikuskera. Idatzi dezaket zentzuaz, eta batere ez izan; idatzi dezaket errespetuaz, eta egunero galdu; idatzi dezaket justiziaz eta albokoa era injustoan tratatu; idatzi dezaket maitasunaz eta gorroto-jario etengabean bizi; idatzi dezaket adiskidetasunaz eta nori kontaturik aurkitu ezin; idatzi dezaket entzutearen garrantziaz eta neure burua beste inorena ez entzun; idatzi dezaket sentimentuez buru hotzez, arrazoiaz, bihotzez.

Esan izan didate harritu izan ditudala gaien aukeragatik. Idazten dut munduaz, ezagutu gabe; jendeaz, entzun dudanagatik, esan didatenetik; gertatuaz, omenka, eta gertatzear denaz oteka. Iruditzen zaidana, ematen duena, uste dudana...

Idatzi izan dut idatzitako guztia ezabatzeko; idatzi izan dut behin eta berriz pentsamendu bera, pentsamendua baino esaldi borobilagoa lortu nahian; edo alderantziz. Idatzi izan dut gogorik gabe, eder, eta gogo biziz, narrats. Idatzi izan dut idatzitakoak soinu ederra izan dezan, besterik ezean. Idatzi izan dut lerroei baino lerro artekoari garrantzia gehiago emanez. Sakrifikatu ditut ideiak hitz egokien faltan, eta erantsi hitz egokiak merezi ez duten ideiei.

Idazten dudanagatik zoriontzen naute edo errieta egin; mirestu edo kritikatu; goraipatu edo zuzendu; maite edo mesfidantzaz begiratu; estimatu edo begitan hartu. Idazten dudanagatik ezagutu uste naute.

Ez nahastu. Ez naiz idazten dudana. Gehienez ere, (ez beti), idazten dudana izan nahiko nuke.


Oria Beheko Kolektorearen eraikuntza aurten hasiko da

Osteguneko Udal bilkuran Ana Urchueguia alkateak eman zuen berria. Honi esker, Lasarte-Oriako eta Usurbilgo ur zikinak duela bi urte martxan jarri zen Loiolako depuradorara bideratuko dira.

Txintxarri

Iparraldeko Konfederazio Hidrografikoak aurten hasiko ditu Oria Beheko hodi biltzaile edo Usurbil-Lasarte Oria-Hernani kolektorearen eraikuntzarako lanak.

Berria Lasarte-Oriako alkateak, Ana Urchueguiak, osteguneko udal bilkuran jakin arazi zuen ANVren galderari erantzunez.

Honetaz gain, alkateak Cristina Narbona Ingurugiroko ministrarekin izandako bilera aipatu eta kolektorearen eraikuntza 2008ko Estatuko aurrekontuetan dagoela esan zuen.

Honela, Udalak helarazi digunaren arabera, lan hauek 27 milioi eurotako aurrekontua dute. Baina hauen lehiaketa BOEn noiz aurkezten den zai daude.

Honetarako, ingurugiroko baimena eta proiektuaren alde teknikoaren eta honen bideragarritasun-planaren baimena behar dira. Eta nahiz eta azken honen zai egon, aste batzuetan lortu daitekeela azpimarratzen du Lasarte-Oriako Udalak.

Honetaz gain, lanek aukeratutako eraikuntza enpresaren arabera 48 hilabete edo gutxiago iraun dezaketela ere aditzera eman du.

Lur kudeaketa

Era berean, Añarbek kolektorea egiteko behar diren lurrak kudeatu eta Iparraldeko Konfederazio Hidrografikoaren eskuetan jarri beharko dituela jakin arazi du Udaletxeak. Eta, horregatik egun hauetan bilerak ditu lurren jabeekin. Bilera hauen helburua elkarren adostasunezko akordioak lortzea da. Era honetara, lur jabeek hauen okupazio osoa edo bide zortasunarengatik diru kopurua jasoko dute.

Lasarte-Oriaren kasuan, gaur eta bihar izango dira bilerak Udaletxean.•


Gaztelekuaren izen berrirako proposamenak jaso gura dituzte

Gaztelekuaren ekipamendua adin tarte zabalago bati zabaldu gura zaio, eta gazteria herrijorran prozesuan landu den puntuetako bat da izen berria jartzea gaztelekuari. Horrela, herritarrei luzatu zaie gonbidapena izen berriak proposatzeko. Otsailaren 23a da izenak bidaltzeko azken eguna, eta helbidea hauxe: gazteria.oinati@gmail.com.


Amasar eta billabonatarren bizi kalitatea hobetzen duelakoan babestu du aurrekontua PSE-EEk

Astelehenean onartu zuen Amasa-Villabonako udalbatzak 2016rako aurrekontua. EAJk eta PSE-EEk aldeko botoa eman zioten aurrekontu proposamenari eta EH Bilduk ezezkoa; Koalizio abertzaleak proposatutako 11 zuzenketak, gainera, atzera bota zituen alderdi sozialistako zinegotzi Maria Luisa Arijak, EAJrekin batera

Villabona Lantzeneko azken epaiak aurrekontua baldintza dutela onartu du, Arija, ordezkari sozialistak. Udalarentzat "sarrera garrantzitsu bat izan beharko luke udal sozietateak eta zoritxarrez, zenbait epaiek eragindako gastuei udalbatzak erantzun behar izan die". Arijaren esanetan, "guri ere gustatuko litzaiguke Larreako parke estaliaren proiektua aurten gauzatzea, baina Villabona Lantzenek ekarritako ordainketak, inbertsiotarako ahalmena asko murriztu du".

PSE-EEko zinegotziak, 2016ko aurrekontuei baiezko botoa emateko, lehentasun batzuk jarri dizkio mahai gainean udal gobernuari: "herritarren eta udalaren arteko harremana hobetzeko inbertsioak jasotzea ezinbestekoa da. Horien artean daude Hiritarren Arretarako Zerbitzua, Lizarragako bidea eta Haurreskolan egingo diren hobekuntzak. Lehentasunezkoak ez diren beste gaietatik -adibidez, Udalbiltza- kentzea proposatu dugu".

Legalitatea bete, herritarren ongizatean sakondu eta segurtasuna hobetzea izan dira PSE-EEk Amasa-Villabonako Udalean lehenetsi dituen puntuak. "Ez ditugu udal gobernuaren proposamen guztiak babesten, soilik heritarren bizi kalitatea hobetzen dutenak. Ez dugu jarrera demagogikotan jausi nahi eta ez ditugu jarrera partidistak babestu nahi", esan du Arijak.

Udal gobernuarekin egindako negoziazioei esker, hainbat aldaketa txertatu ahal izan dituzte Amasa-Villabonako aurrekontuan: "7.000 euroko diru partida onartu dugu, istripu edo etxegabetze kasuetan bizilagunek laguntza bat izan dezaten, beste etxebizitza bat alokairuan hartu ahal izateko". Fleming ikastetxeko guraso elkartearen diru laguntzan gehikuntza bat adostu du alderdi sozialistako zinegotziak. Guraso Elkartearekin lanean ari da Arija, datorren ikasturtean ume guztiek ikastetxera joateko autobus zerbitzua izan dezaten.


Efemerideak

105 urte Eusebio Erkiaga idazle lekeitiarra jaio zela1912. urteko irailaren 4an Eusebio Erkiaga jaio zen Lekeition. Euskara irakaslea eta kazetaria zen. Espainiako Bigarren Errepublikaren garaietan Yakintza eta Euzkerea aldizkarientzako idatzi zuen. 36ko gerran, ostera, Eguna egunkarirako idatzi zuen. 1963an euskaltzain bihurtu zen. Eta 1964 eta 1970 artean, Banco de Bilbaok euskaraz argitaratu zuen buletina zuzendu zuen. Eusko Jaurlaritzak 1988an Euskal Letratako Merezimenduaren Saria eman zion. Idazle bizkaitar oparo honek eleberriak, antzerkia, poesia eta ipuinak idatzi zituen. Endaitz ezizena erabili zuen, eta mendebaleko euskaraz egin zituen bere lanak. Tartean, bere lagun zen Lauaxetaren omenez Ez zaitez Gernikara joan olerkia idatzi zuen. 1993ko maiatzaren 31n hil zen, Bilbon.


Joan Jett & The Blackhearts Azkena Rock Festival jaialdian arituko dira

AEBko musikak leku garrantzitsua izango du 2018ko ekainean Gasteizen. The Beasts of Bourbon, The Dream Syndicate, Nebula, Sol Lagarto, The Allnighters eta Tutan Come On ere arituko dira bertan.

Azkena Rock Festival jaialdiak hurrengo edizioan hartuko dituen zenbait talderen izenak iragarri ditu gaur, besteak beste, Joan Jett and the Blackhearts kartelburuarena. Dakizuenez, ekainaren 22an eta 23an egingo dute jaialdia Gasteizko Mendizabalan.

Joan Jett artista garrantzitsua da rockaren historian, azken lau hamarkadetan musikaren munduan barneratu nahi izan duten emakume guztien erreferentea. Runaways taldearen parte zenean, Cheap Tirck, Van Halen, Ramones, Tom Petty eta beste hainbat artistarekin batera ibili zen agertokiz agertoki, eta Japonian, adibidez, sekulako arrakasta lortu zuten.

Bakarkako bideari ekin zionean, "I Love Rock And Roll" abestia grabatu zuen Sex Pistolsekin. Hain zuzen ere, 1980ko hamarkadaren hasieran kaleratu zuen lan hori, The Blackhearts taldearekin.

Halaber, antolatzaileek azken orduotan jakinarazi dutenez, The Dream Syndicate, Nebula, Sol Lagarto, The Allnighters eta Tutan Come On ere arituko dira Gasteizen 2018ko edizioan.

Azkena Rock Festival 2018

JOAN JETT AND THE BLACKHEARTS THE BEASTS OF BOURBON THE DREAM SYNDICATE NEBULA SOL LAGARTO THE ALLNIGHTERS TUTAN COME ON …

Sarrerak

Bonuak prezio berezia du orain (75 euro + banaketa gastuak), eta Azkena Rock Festival jaialdiaren webgune ofizialean daude eskuragarri.


Iglesiasek mahai gainera atera du Rajoyren aurkako zentsura mozioa

PSOEko batzorde federala gaur bilduko da, «egoera politikoa aztertzeko». PPk «okertzat» jo du ebazpena, eta helegitea jarriko dio


Seme-alaben sexu hezkuntza hizketagai, 18:00etan Aginagan

Nerea Santxo, Bitxigorria Sexologia zerbitzuko zuzendariaren eskutik, hitzaldia ostegun honetan, abenduaren 18an 18:00etan Aginagako ludotekan. “Seme-alaben sexu hezkuntza: esku-hartzeko irizpideak” izango da, San Praixku Guraso Elkarteak antolaturiko ekitaldiko hizketagaia.

Ekimen gehiago oporretan...

Abenduak 22-urtarrilak 5

9:00-13:00 Gabonetako txokoak Aginagako ludotekan.

Antolatzailea: San Praixku Guraso Elkartea.

Abenduak 23, asteartea

17:30 Olentzero eta Mari domingiren bisita eta txokolate jana, Aginagako ludotekan.

Antolatzailea: Antxomolantxa Elkartea.

Abenduak 24, asteazkena

09:00 Aginagan: eliza paretik, gabon kantak abestera etxez etxe. Antolatzailea: Aginagako parrokia.


Agustin Aizpurua, bertsotan eta kopletan

1953an jaio zen Olarrea Goikoa baserrian. Orduz geroztik hamaika bertso entzun eta kantatutakoa da Agustin. Ingurumari honetako bitxikeriak kontatu ditu.

Nondik datorkizu bertsotarako zaletasuna?

Garai batean gure etxea kantina moduko bat izan zen. Donostiarako pasabidea zenez, autobusak gure etxean egiten zuen geldialdia eta jende asko izaten zen. Su ondoan eserita, bertso asko kantatzen zituzten lehengo zaharrek eta haiei entzunez hasi nintzen ni ere bertsotan zaletzen.

Noiz hasi zinen bertsoen munduan murgiltzen?

1965 urte ingurua izango zen. Soldaduskara joan aurretik hasi nintzen. Orduan, lagunartean afari batzuk ere egiten genituen eta hantxe aritzen ginen. Gero soldaduskara joan behar izan nuen: lehenik armamendua Gasteizen egin nuen eta ondoren Donostian egon nintzen soldadu. Han nire jirakoak bilatu nituen eta haiekin ere ibili nintzen kantatzen.

Sekula txapelketaren batean hartu al duzu parte?

Behin Asteasun txapelketa bat egitekotan egon ginen eta parte hartzeko asmoa adierazi nuen, baina azkenean ez zen txapelketarik burutu. Hala ere, sekula ez naiz plaza gizona izan. Niri lagun artean ibiltzea gustatzen zait, inongo konpromisorik gabe.

Esan ohi da, lehengo bertsoak eta oraingoak ez direla berdinak…

Lehen bertsoak era naturalagoan botatzen ziren. Edozeri botatzen zioten bertsoa. Oraingo bertsolaritza ere gustatzen zait, baina lehengo bertsoak nahiago ditut nik. Bertso eskolek lan handia egin dute bertsolaritza aurrera eramaten, baina aldi berean, eraldatu egin dute. Lehen, barre egiteko aitzakia izaten zen eta orain oso gai serioak tratatzen dituzte. Gaur egungo bertsolaritza oso teknikoa dela esango nuke.

Zein dituzu bertsolari gustukoenak?

Uztapide, Manuel Lasarte, Joxe Lizaso eta Joxe Agirre gustatzen zaizkit zaharretatik gehien. Lazkao Txiki ere asko gustatzen zitzaidan. Gogoan dut hari gertatutako pasadizo bitxi bat: Guardia Zibilaren kontrol batean geratu omen zuten eta hauek hala esan omen zioten Lazkao Txikiri:-¿A dónde vais? Eta honek erantzun: -A cantar. Guardia Zibilek bueltan: -¿Y, qué vais a cantar? Eta Lazkao Txikik: -Pues no sabemos todavía. –Pues, ¡vaya cantores de los cojones! Erantzun omen zioten Guardia Zibilek. Haiek euren ezjakintasunean ez jakin bertsolaria zenik eta bat-batekoan kantatzen zuenik.

Gaur egungo bertsolarietatik, berriz, Amets Arzallus eta Sustrai Colina ere politak iruditzen zaizkit. Horrez gain, Asteasun ere badaude oso ondo dabiltzan gazteak. Gainera, gogoa dute eta hori oso garrantzitsua da. Nik aurrera jarrai dezatela esango nieke.

Oraindik ere bertsozaletasuna barruan daramazu beraz…

Gutxiago, baina oraindik ere bertso batzuk egiten ditut eta bertso saio eta txapelketetara ere joaten naiz. 2005ean, BECen ospatu zen Euskal Herriko txapelketan, Egañak irabazi zuen hartan, asko gozatu nuen. Gogoan ditut jezteko aulkiari botatako bertso haiek.


Hamarkada bat beste bide batetik

Hainbat eredu egon daitezke kultur azpiegitura bat kudeatzeko, eta horietako bat da Azpeitiko Kulturaz kooperatibak garatutakoa. Propioa. “Autofinantzaketan, eta elkarlanaren eta partaidetzaren arteko orekan oinarritzen den eredu bat da”, esan du Xabier Aranbarri kooperatibako kudeatzaileak. Iazko abenduan bete ziren hamar urte Azpeitiko Sanagustin kulturgunea ireki zutenetik, eta aurtengo apirilean egin ditu hamar urte azpiegitura hori kudeatzen duen Kulturaz kooperatibak. Urtemuga horien harira, herri batzorde bat sortu dute Kulturaz kooperatibak berak, Kultur Mahaiak, bi udal taldeek —EH Bilduk eta EAJk— eta norbanako batzuek, eta ekitaldi sorta bat prestatu dute, datorren astelehenetik hasita. Nazio ikuspegiko bi jardunaldi izango dira, besteak beste: kultur artikulazioaz bat —maiatzaren 28an—, eta herri ekimenaz eta kooperatibismoaz bestea —ekainaren 25ean—.

2006ra egin behar da atzera Kulturaz-en sorrera azaltzeko. Orduan sortu zuten Azpeitiko Kultur Mahaia, herriko kultur taldeen, udal taldeen eta norbanakoen artean. Mahaiaren eskaria jasoz, 2010eko abenduan Sanagustin kulturgunea inauguratu zuen udalak. Garai batean eliza izandako eraikina da, eta herriko plazan dago. Azpiegitura horrek uneoroko dinamika izan behar zuela iritzita, haren kudeaketarako lehiaketa zabaltzeko eskatu zion Kultur Mahaiak udalari, eta Kultur Mahaiak berak proposatutako proiektua izan zen garaile. Hala, Sanagustin Kulturgunea Kooperatiba Elkartea sortu zuen, figura juridiko bat behar baitzuen espazioa kudeatzeko —gaur egun Kulturaz izena du—. 2011ko uztailean, ostalaritza zerbitzuarekin osatu zuen Sanagustineko eskaintza, autofinantzaketa lortzeko.

Herri ekimenetik sortutako kooperatiba bat da, beraz, Kulturaz, eta euskarazko kultur sorkuntza modu integral batean sustatzea da haren egitekoa. “Helburu jakinik ez dugu; bidea da gure helburua, eta bideak berak erakusten digu nondik jo”, esan du Aranbarrik. Kultura, berriz, “pertsonei nor izaten lagunduko dien zerbait” dela ulertzen dutela adierazi du, eta horrek kooperatibarekin harremanak dituen pertsona oro zaintzea eskatzen diela. “Benetako kooperatiba bat izan nahi dugu. Proiektu bat dugu, eta denok batera egin behar dugu aurrera. Horizontaltasun eta gardentasun handia eskatzen ditu gure ereduak, denok ulertzea zertaz ari garen, indibidualismorik gabe, duintasunez… Ez da erraza, baina merezi du”.

Sormena eta transmisioa

Aranbarrik azaldu du Kultur Mahaia dela kooperatibaren “foro ideologikoa”, eta hark markatu izan dizkiela ildo nagusiak. Hain zuzen ere, herriko kultur taldeen esku daude kooperatibako bazkideen botoen %49; norbanako bazkideen esku %32,9; langileen esku %18; eta bazkide kolaboratzaileen esku %0,1.

Hamar urteotan, hainbat mugarri izan ditu kooperatibaren ibilbideak. Tartean, 2014tik herriko Soreasu antzokia ere kudeatzen du, eta 2016tik, Dinamoa sormen gunea ere bai. Izan ere, gogoeta prozesu baten ostean, 2012an, Kultur Mahaiak ondorioztatu zuen agertoki bat bazutela jada —Sanagustin—, ikusgarritasunean ere emaitza onak zituztela, baina sormena eta transmisioa lantzen hasi beharra zegoela.

Premia hori are garbiago ikusi zuten 2015ean, Azpeitiko kulturaren argazkia barne azterketaren nahiz Kulturmetria izeneko kanpo azterketaren bidez. Hortik etorri zen Dinamoa sormen gunea martxan jartzeko erabakia. Eta aurtengorako duten erronka nagusietako bat ere gune hori gehiago “herritartzea” izango dela dio Aranbarrik. “Jendeak uler dezala beren sormen prozesuetarako espazio bat dutela hor, eta lantalde bat daukatela ondoan, laguntzeko prest”.

Pandemia dela eta, ez dira urte samurrak kulturgintzarentzat, eta Kulturaz-ek ere ez ditu “oso aurreikuspen txukunak” aurtengo urteari begira. Datorren urtean ere zail ikusten dute lehen bezala seiehun laguneko kontzertuak eta abar antolatzea. “Zorionez, 2019 on batetik gatoz. 2011 aldera, askoz okerrago ibilitakoak gara”, gogoratu du. Haren esanetan, aurreneko hiruzpalau urteak “oso zailak” izan ziren. “Proiektua herriaren zati batek ulertu zuen, baina beste zati batek ez. Administrazioak ere ez zuen ulertu. Euskal Herrian ez zegoen antzeko eredurik”. Proiektua osatzeko egin beharreko lanek eragindako gastuak batu zitzaizkion horri.

Era berean, konturatu ziren ostalaritza gune batek ez dituela kultura finantzatzeko adinako irabaziak ematen. “Pertsonak zaindu nahi baditugu, iraunkortasun edo finkotasun bat eman behar zaio, eta oso zaila da eredu horrekin ostalaritzak kultura finantzatzea”. Kultur jarduerak ere ez dira beren burua ordaintzeko gai; zinemak, esate baterako, galerak izaten ditu urtero, eta sorkuntza jarduerek ere autofinantzaketarako gaitasun txikia dute. “Bestelako zerbitzuak ematen ditugu diru sarrerak lortzeko”.

Jarraitu erreportajea irakurtzen Gipuzkoako Hitzaren webgunean.